qundao/data-zh-poetry huggingface dataset:
太恭人諭氏挽辭
作者：陸游
朝代：宋

耄齒人誰及，高門世共榮。
始終膺備福，稚老遇昇平。
綸綍褒嘉事，鄉閭惻愴情。
吾詩儻傳世，亦足見平生。
太息
作者：陸游
朝代：宋

太息重太息，吾生誰與歸。
那知暮景迫，但覺故人稀。
避禍歸猶困，憂讒默亦非。
今年貧徹底，擬賣舊漁磯。
太息
作者：陸游
朝代：宋

閑將白髮照清溝，太息年光逝不留。
勲業無期著書晚，此生與世判悠悠。
太息三首·其一
作者：陸游
朝代：宋

太息貧家似破船，不容一夕得安眠。
春憂水潦秋防旱，左右枝梧且過年。
太息三首·其三
作者：陸游
朝代：宋

北陌東阡有故墟，辛勤見汝昔營居。
豪吞暗蝕皆逃去，窺戶無人草滿廬。
太息三首·其二
作者：陸游
朝代：宋

禱廟祈神望歲穰，今年中熟更堪傷。
百錢斗米無人要，貫朽何時發積藏。
太息二首·其一
作者：陸游
朝代：宋

太息重太息，吾行無終極。
冰霜迫殘歲，鳥獸號落日。
秋砧滿孤村，枯葉擁破驛。
白頭鄉萬里，墮此虎豹宅。
道邊新食人，膏血染草棘。
平生鐵石心，忘家思報國。
即今冒九死，家國兩無益。
中原久喪亂，志士泪横臆。
切勿輕書生，上馬能擊賊。
太息二首·其二
作者：陸游
朝代：宋

凄凄復凄凄，山路窮攀躋。
僕病臥草間，馬困聲酸嘶。
脱兔截道奔，窮狖上樹啼。
崩湍一何哀，下落萬仞谿。
昏黑投孤戍，洗我衣上泥。
下愚不可遷，大惑終身迷。
仕宦十五年，曾不飽糠粞。
客路少睡眠，月白聞號雞。
欲行且復止，虎來茆葉低。
太息四首·其一
作者：陸游
朝代：宋

早歲元于利欲輕，但餘一念在功名。
白頭不試平戎策，虛向江湖過此生。
太息四首·其三
作者：陸游
朝代：宋

自古才高每恨浮，偉人要是出中州。
即今未必無房魏，埋沒胡沙死即休。
太息四首·其二
作者：陸游
朝代：宋

書生忠義與誰論，骨朽猶應此念存。
砥柱河流僊掌日，死前恨不見中原。
太息四首·其四
作者：陸游
朝代：宋

關輔堂堂墮虜塵，渭城杜曲又逢春。
安知今日新豐市，不有悠然獨酌人。
太液黄鵠歌
作者：陸游
朝代：宋

建章宫裏春風寒，太液水生池面寛。
中人馳奏黄鵠下，龍旗豹尾臨池看。
芹香藻暖鵠得意，左右從官呼萬歲。
須臾傳詔宴公卿，歡聲如雷動天地。
時平宮省逰樂多，黄鵠刷羽涵恩波。
小臣珥筆龍墀下，願繼前朝天馬歌。
失調名
作者：陸游
朝代：宋

飛上錦裀紅皺。
失鸂鶒
作者：陸游
朝代：宋

不見池邊整羽衣，繞村散覓走群兒。
卑飛正恐爲人得，徑去何須報我知。
久憶蘋洲應自喜，尚餘菰米亦堪悲。
放翁未到忘情處，日暮憑欄獨詠詩。
奉祠
作者：陸游
朝代：宋

明窗松日供琴薦，小鼎山泉煮藥苗。
乞得奉祠還自愧，猶将名姓到中朝。
奉聖淳山主年八十有四放翁爲作真贊
作者：陸游
朝代：宋

兩住名山一老禪，目光如電照人天。
行藏不用占蓍草，卦氣全來二十年。
奉送姜邦傑出關二首·其一
作者：陸游
朝代：宋

君似襄陽孟浩然，蹇馿風帽一癯仙。
清秋客路知無恨，滿箸鱸魚不值錢。
奉送姜邦傑出關二首·其二
作者：陸游
朝代：宋

十年好句滿人間，不欠詩名只欠閑。
剩欲賀君君領否，新銜兩字是梅山。
奏乞奉祠留衢州皇華館待命
作者：陸游
朝代：宋

世念蕭然冷欲冰，更堪衰與病相乘。
從来幸有不材木，此去真爲無事僧。
耐辱豈惟容唾面，寡言端擬學銘膺。
尚餘一事猶豪舉，醉後龍蛇滿剡藤。
奪錦軒
作者：陸游
朝代：宋

奪錦軒中醉倚欄，錦屏紫翠插雲端。
平生不喜言爭奪，付與游人自在看。
好事近
作者：陸游
朝代：宋

客路苦思歸，愁似繭絲千緒。夢裡鏡湖煙雨，看山無重數。尊前消盡少年狂，慵著送春語。花落燕飛庭戶，嘆年光如許。
好事近
作者：陸游
朝代：宋

小倦帶餘酲，澹澹數櫺斜日。驅退睡魔十萬，有雙龍蒼璧。少年莫笑老人衰，風味似平昔。扶杖凍雲深處，探溪梅訊息。
好事近
作者：陸游
朝代：宋

平旦出秦關，雪色駕車雙鹿。借問此行安往，賞清伊修竹。漢家宮殿劫灰中，春草幾回綠。君看變遷如許，況紛紛榮辱。
好事近
作者：陸游
朝代：宋

揮袖上西峰，孤絕去天無尺。拄杖下臨鯨海，數煙帆歷歷。貪看雲氣舞青鸞，歸路已將夕。多謝半山松吹，解殷勤留客。
好事近
作者：陸游
朝代：宋

揮袖別人間，飛躡峭崖蒼壁。尋見古仙丹灶，有白雲成積。心如潭水靜無風，一坐數千息。夜半忽驚奇事，看鯨波暾日。
好事近
作者：陸游
朝代：宋

歲晚喜東歸，掃盡市朝陳跡。揀得亂山環處，釣一潭澄碧。賣魚沽酒醉還醒，心事付橫笛。家在萬重雲外，有沙鷗相識。
好事近
作者：陸游
朝代：宋

混跡寄人間，夜夜畫樓銀燭。誰見五雲丹灶，養黃芽初熟。春風歸從紫皇遊，東海宴晹谷。進罷碧桃花賦，賜玉塵千斛。
好事近
作者：陸游
朝代：宋

湓口放船歸，薄暮散花洲宿。兩岸白蘋紅蓼，映一蓑新綠。有沽酒處便為家，菱芡四時足。明日又乘風去，任江南江北。
好事近
作者：陸游
朝代：宋

秋曉上蓮峰，高躡倚天青壁。誰與放翁為伴，有天壇輕策。鏗然忽變赤龍飛，雷雨四山黑。談笑做成豐歲，笑禪龕楖慄。
好事近
作者：陸游
朝代：宋

羈雁未成歸，腸斷寶箏零落。那更凍醪無力，似故人情薄。瘴雲蠻雨暗孤城，身在楚山角。煩問劍南訊息，怕還成疏索。
好事近
作者：陸游
朝代：宋

華表又千年，誰記駕雲孤鶴。回首舊曾遊處，但山川城郭。紛紛車馬滿人間，塵土汙芒屩。且訪葛仙丹井，看巖花開落。
好事近
作者：陸游
朝代：宋

覓個有緣人，分付玉壺靈藥。誰向市塵深處，識遼天孤鶴。月中吹笛下巴陵，條華赴前約。今古廢興何限，嘆山川如昨。
好事近
作者：陸游
朝代：宋

風露九霄寒，侍宴玉華宮闕。親向紫皇香案，見金芝千葉。碧壺仙露醞初成，香味兩奇絕。醉後卻騎丹鳳，看蓬萊春色。
妾命薄
作者：陸游
朝代：宋

妾命薄，早入天家侍帷幄。
君王勤儉省宴游，寶柱朱弦塵漠漠。
日長别殿承恩稀，旰昃猶聞親萬機。
宫中雖無珠玉賜，塞上不見烟塵飛。
不須悲傷妾命薄，命薄却令天下樂。
委轡
作者：陸游
朝代：宋

委轡去悠悠，山窮得渡頭。
白雲生碧巘，翠木擁朱樓。
野榼淵朙酒，征塵季子裘。
自憐詩興在，杜若滿芳洲。
姚將軍靖康初以戰敗亡命建炎中下詔求之不可得後五十年乃從吕洞賔劉高尚往來名山有見之者予感其事作詩寄題青城山上清宫壁間將軍儻見之乎
作者：陸游
朝代：宋

造物困豪傑，意將使有爲。
功名未足言，或作出世資。
姚公勇冠軍，百戰起西陲。
天方覆中原，殆非一木支。
脱身五十年，世人識公誰。
但驚山澤間，有此熊豹姿。
我亦志方外，白頭未逢師。
年來幸廢放，儻遂與世辭。
從公逰五嶽，稽首餐靈芝。
金骨換緑髓，欻然松杪飛。
姜總管自筑墓舍名繭庵求詩
作者：陸游
朝代：宋

君不見贅翁退隱真皇時，繭室遺名星日垂。
雖無豪士千車送，不愧高人一鍤隨。
又不見貞觀故人有王顯，抵老摧頹不作繭。
一時戲語今尚傳，人生窮達誰能免。
繭庵知君出游戲，壽過期頤乃常事。
青松手種三千本，會看半空翻鼓吹。
人老則衰君不然，快瀉玉船鯨吸川。
釣璜遠祖應相似，八十方爲筮仕年。
娥江市
作者：陸游
朝代：宋

小聚依江近，支流入浦分。
荒寒孤店雨，零亂野祠雲。
薄餉炊畬粟，珍烹采澗芹。
年來去健羨，摩腹自欣欣。
娥江野飲贈劉道士
作者：陸游
朝代：宋

春光盎盎催官柳，柳色黄如醆中酒。
橋邊微逕愜幽尋，世外高人共攜手。
參差茅舍出木末，隱映酒旗當浦口。
插花處處引村童，失道時時問耕叟。
客堪共醉百無一，事不諧心十常九。
日斜潮落不可留，孤舟欲上頻搔首。
婕妤怨
作者：陸游
朝代：宋

妾昔初去家，鄰里持車箱。
共祝善事主，門戸望寵光。
一入未央宫，顧盼偶非常。
穉齒不慮患，傾身保專房。
燕婉承恩澤，但言日月長。
豈知辭玉陛，翩若葉隕霜。
永巷雖放棄，猶慮重謗傷。
悔不侍宴時，一夕稱千觴。
妾心剖如丹，妾骨朽亦香。
後身作羽林，爲國死封疆。
婺州州宅極目亭
作者：陸游
朝代：宋

尚書曵履上星辰，小爲東陽作主人。
朱閣凌空雲縹緲，青山繞郭玉嶙峋。
似聞旋敎新歌舞，且慰重臨舊吏民。
莫倚闌干西北角，即今河洛尚沙塵。
子坦今秋鹽官市征當滿作絕句寄之
作者：陸游
朝代：宋

八十老翁頭似雪，柯橋送汝泪頻揮。
殘年豈料猶强健，却向柯橋接汝歸。
子聿以剛日讀易柔日讀春秋常至夜分每聽之輒欣然忘百憂作長句示之
作者：陸游
朝代：宋

朱顔已去鬢絲稠，知復人間幾歲留。
正可床頭著周易，安能車上說春秋。
齏鹽日昳從兒好，弦誦更闌解我憂。
時發一言常中理，絕勝問事不能休。
子聿入城
作者：陸游
朝代：宋

小硯寒生凍，孤燈翳復明。
衰翁守微火，稚子隔重城。
日落林無影，舟行水有聲。
詩家忌草草，得句未須成。
子聿欲暫歸山陰見乃翁作惡遂不行贈以此詩
作者：陸游
朝代：宋

鐘鳴豈復夜行時，文字相娛賴此兒。
欲去復留知汝孝，未言先泣嘆吾衰。
兩篇易象能忘老，百畝山畬可免饑。
但報家僮多釀酒，一欄紅藥是歸期。
子聿至湖上待其歸
作者：陸游
朝代：宋

舍北犬吠迎歸航，老翁待兒據胡床。
碧雲忽起欲吞日，黄葉自凋非霣霜。
十風五雨歲則熟，左飧右粥身其康。
豈無深谷結茅屋，父子讀易消年光。
子虡當以十月離淝上喜而有作
作者：陸游
朝代：宋

十月霜侵客子衣，片帆計已發淮淝。
山林獨往我何敢，州縣徒勞兒未非。
傳舍方寒索調護，里門終日待來歸。
解裝且共燈前語，萬事真當付一欷。
子虡調官行在寓𩝐團巷初冬遽寒甚作兩絕句寄之·其一
作者：陸游
朝代：宋

歲晚江湖行路難，一樽何日共開顔。
汝方僵卧𩝐團巷，我亦饑吟飯顆山。
子虡調官行在寓𩝐團巷初冬遽寒甚作兩絕句寄之·其二
作者：陸游
朝代：宋

知汝彈冠意易闌，苦貧未免覓微官。
𩝐團巷口殘燈火，愁絕霜風十月寒。
子遹入城三宿而歸獨坐凄然示以此篇
作者：陸游
朝代：宋

吾兒早自立，所懼非饑寒。
我歸自僊蓬，再疏請挂冠。
明恩華其行，汝亟忝一官。
得祿寧甚遠，懼違菽水歡。
我年且九十，亦覺去汝難。
生死要相守，豈憚聯征鞍。
但恐老益衰，千里愁關山。
官期猶累歲，言之已辛酸。
村醪瀉盎盆，山果亦滿盤。
春風吹桃李，一笑且團欒。
子遹爲其長兄置酒予亦與焉作五字示之
作者：陸游
朝代：宋

烏衣兄弟集，我亦據胡床。
晚菊數枝在，小園幽興長。
霜清桑落熟，湯嫩雨前香。
草草雖堪笑，他年未易忘。
子遹調官得永平錢監待次甚遠寄詩寬其意蓋將與之偕行也
作者：陸游
朝代：宋

黄紙起家陞仕籍，青衫遡闕拜恩光。
署銜汝勿憎銅臭，就養吾方喜飯香。
世事極知多倚伏，人生正要小回翔。
但令父子常相守，斂版扶犁味總長。
子遹讀書常至夜分作此示之
作者：陸游
朝代：宋

我爲無才老把鉏，汝窮亦復坐迂疏。
夜燈詠史蟲吟草，朝几陳書獺祭魚。
未至苦饑依馬磨，不妨相守卧蝸廬。
業成自有能知賞，家世從來典石渠。
子龍求烟雨軒詩口占絕句二首·其一
作者：陸游
朝代：宋

烏桕迎霜已半丹，哦詩終日合憑欄。
霜高木落應尤好，長挂西窗更怕寒。
子龍求烟雨軒詩口占絕句二首·其二
作者：陸游
朝代：宋

規模正似釣魚庵，把酒纔容客二三。
若比東偏參倚室，此中猶自覺耽耽。
存目·其三
作者：陸游
朝代：宋

詩題：贈徐相師首句：許負遺書果是非。
存目·其二
作者：陸游
朝代：宋

詩題：寄鄧志宏五首首句：三徑從來半草萊彭澤思歸意未成厭從薄宦思蓮幕筆下文章信有神中原回首涕沾裳。
存養堂爲汪叔潜作
作者：陸游
朝代：宋

絳帳先生見處別，少年立節如冰雪。
胸中凜凜萬卷書，一字不爲庸人說。
存心養性以事天，人知不知渠晏然。
窮經日夜廢寢飯，不怕諸生嘲腹便。
三旌五鼎俱忘想，致一工夫在存養。
我今老病死即休，未死尚欲從公講。
孝宗皇帝挽詞三首·其一
作者：陸游
朝代：宋

大道本生知，崇高志不移。
凝神超事物，觀妙極希夷。
訪藥三山遠，遺弓萬國悲。
神孫昔鍾愛，天作太平基。
孝宗皇帝挽詞三首·其三
作者：陸游
朝代：宋

便殿諮詢早，深宮宴樂稀。
欲頒傳位詔，猶索未明衣。
壽損名方永，身癯國愈肥。
孤臣泣陵柏，心折九虞歸。
孝宗皇帝挽詞三首·其二
作者：陸游
朝代：宋

代邸膺圖日，臨朝涕泗橫。
誠心非外飾，至孝化群生。
高廟聯龍衮，思陵接柏城。
平生奉親意，一理貫幽明。
孟夏方渴雨忽暴熱雨遂大作
作者：陸游
朝代：宋

蒸溽殊未解，雨來那可涯。
鵲驚無穩樹，燈暗不成花。
處處躍秧馬，家家閑水車。
兒童伴翁喜，聚首話桑麻。
季夏雜興四首·其一
作者：陸游
朝代：宋

蟻鬭知將雨，蟲鳴覺近秋。
衰翁非愛酒，無計奈孤愁。
季夏雜興四首·其三
作者：陸游
朝代：宋

熟睡一炊頃，清談數刻間。
未言能近道，要得暫身閑。
季夏雜興四首·其二
作者：陸游
朝代：宋

巉巉瘦驢嶺，莽莽老牛陂。
四海均羈旅，何人感此詩。
季夏雜興四首·其四
作者：陸游
朝代：宋

疏泉澆藥壟，枕石聽松風。
此樂慚專享，無因與客同。
季秋已寒節令頗正喜而有賦
作者：陸游
朝代：宋

霜降今年已薄霜，菊花開亦及重陽。
四時氣正無愆伏，比屋年豐有蓋藏。
風色蕭蕭生麥隴，車聲碌碌滿魚塘。
老夫亦與人同樂，醉倒何妨卧道傍。
孤坐無聊每思江湖之適
作者：陸游
朝代：宋

世上元無第一籌，此身只合卧滄洲。
櫓摇漁浦蒼茫月，帆带松江浩蕩秋。
有酒人家皆可醉，無僧山寺亦閑遊。
老來閱盡榮枯事，萬變惟應一笑酬。
孤學
作者：陸游
朝代：宋

孤學雖違俗，猶爲一腐儒。
家貧占力量，夜夢驗工夫。
正復安三徑，寧忘奏六符。
殘年知有幾，自怪尚區區。
孤寂
作者：陸游
朝代：宋

晚境諸兒少在傍，書堂孤寂似僧房。
家居不減旅懷惡，夏夜尚如寒漏長。
數筯筍虀甘淡薄，半盂麥飯喜豐穰。
愚儒幸自元無事，日課朱黄自作忙。
孤店
作者：陸游
朝代：宋

孤店門前千萬峰，酒濃不抵別愁濃。
明朝晴雨吾能卜，但聽蘭亭古寺鐘。
孤村
作者：陸游
朝代：宋

少年誤計落人間，晚卧孤村日掩關。
小室易溫爐火省，幽窗常暗架書閑。
梅橫籬落春初動，雲鬧川原雪尚慳。
欲喚一藤同勝踐，恨無傑句壓溪山。
孤村
作者：陸游
朝代：宋

老寄孤村裏，悠然卧曲肱。
算貧先放鶴，嫌鬧併疏僧。
古戍高秋笛，寒窗半夜燈。
平生羞詭遇，多獲豈吾能。
孤雲
作者：陸游
朝代：宋

四十年來住此山，入朝無補又東還。
倚闌莫怪多時立，爲愛孤雲盡日閑。
學射道中感事
作者：陸游
朝代：宋

學射山前宿雨收，籃輿咿軋自生愁。
得閑何惜傾家醸，漸老真須秉燭逰。
道廢尚書猶乞米，時來校尉亦封侯。
自憐白首能豪在，車轍何因遍九州。
學易二首·其一
作者：陸游
朝代：宋

卒歲勿多求，壺餐與褐裘。
心安由自足，身貴爲無求。
易化千年鶴，難馴萬里鷗。
閉門方學易，未暇揖浮丘。
學易二首·其二
作者：陸游
朝代：宋

學古忘衰疾，齋心洗昨非。
拳拳奉天理，坦坦息心機。
改過先幽隱，收功在細微。
耄期猶自警，俯仰惜餘暉。
學書
作者：陸游
朝代：宋

九月十九柿葉紅，閉門讀書人笑翁。
世間誰許一錢直，窗底自用十年功。
老蔓纏松飽霜雪，瘦蛟出海拏虛空。
即今譏評何足道，後五百年言自公。
學道
作者：陸游
朝代：宋

學道知專氣，尊生得養形。
精神生尺宅，虛白集中扃。
出岫孤雲靜，凌霜老柏青。
晨興取澗水，漱齒讀黄庭。
宇文子友聞予有西郊尋梅詩以詩借觀次其韵
作者：陸游
朝代：宋

拾遺遺跡付緇郎，槁葉凝塵欲滿堂。
已恨罇罍孤勝餞，更堪風雨病幽芳。
蘭蓀千古有同調，蜂蝶一春空自忙。
馬上得詩歸絕嘆，故園三徑久成荒。
宇文衮臣吏部予在蜀日與之遊至厚契闊死生二十年矣庚申三月忽夢相從如平生愴然有賦
作者：陸游
朝代：宋

英姿爽氣宇邛州，雖古人中豈易求。
六月長途將暍死，一天風雹起龍湫。
安仁道中二首·其一
作者：陸游
朝代：宋

千古臨卭路，飄然偶獨逰。
病身那迫老，遠客更禁秋。
水退橋未葺，渡閑舩自流。
飛騰付年少，回首思悠悠。
安仁道中二首·其二
作者：陸游
朝代：宋

三驛未爲遠，衰翁愁出門。
貪程多卒卒，失睡每昏昏。
天大圍平野，江回隔近村。
何時有餘俸，小築占雲根。
安公子
作者：陸游
朝代：宋

風雨初經社。子規聲裡春光謝。最是無情，零落盡、薔薇一架。況我今年，憔悴幽窗下。人盡怪、詩酒消聲價。向藥爐經卷，忘卻鶯窗柳榭。萬事收心也。粉痕猶在香羅帕。恨月愁花，爭通道、如今都罷。空憶前身，便面章臺馬。因自來、禁得心腸怕。縱遇歌逢酒，但說京都舊話。
安期篇
作者：陸游
朝代：宋

我昔遊岷峨，捫蘿千仞峰。
丈人倚赤藤，恐是安期翁。
贈我一丸藥，五雲出瓢中。
服之未轉刻，瑩然冰雪容。
素手掬山靄，緑髮吹天風。
丈人顧我喜，共騎一蒼龍。
蓬莱亦何求，愛此萬里空。
却来過齊州，螘垤看青嵩。
安流亭俟客不至獨坐成詠
作者：陸游
朝代：宋

憶昔西征鬢未霜，拾遺陳迹吊微茫。
蜀江春水千帆落，禹廟空山百草香。
馬影斜陽經劍閣，櫓聲清曉下瞿唐。
酒徒雲散無消息，水榭憑欄泪數行。
宋都曹屢寄詩且督和答作此示之
作者：陸游
朝代：宋

古詩三千篇，刪取財十一。
每讀先再拜，若聽清廟瑟。
詩降爲楚騷，猶足中六律。
天未喪斯文，杜老乃獨出。
陵遲至元白，固已可憤疾。
及觀晚唐作，令人欲焚筆。
此風近復熾，隙穴始難窒。
淫哇解移人，往往喪妙質。
苦言告學者，切勿爲所怵。
杭川必至海，爲道當擇術。
宏智禪師真贊
作者：陸游
朝代：宋

死諸葛走生仲達，死姚崇賣生張說。
看渠臨了一著子，諸方倒退三十里。
官居戲詠三首·其一
作者：陸游
朝代：宋

萬里飄然似斷蓬，桐廬江上又秋風。
判餘牘尾棲鴉濕，衙退庭中立雁空。
燈火市樓知酒賤，歌呼村路覺年豐。
誰言病守無歡意，也與他人一笑同。
官居戲詠三首·其三
作者：陸游
朝代：宋

城頭閑倚一枝藤，病起清羸不自勝。
衙鼓有期催晚坐，絛鈴無賴喚晨興。
愛書習氣嗟猶在，寡過工夫愧未能。
寂寞已無臺省夢，諸公衮衮自飛騰。
官居戲詠三首·其二
作者：陸游
朝代：宋

說著功名即自羞，暮年世味轉悠悠。
一庭落葉楸梧老，萬里悲風鼓角秋。
懷綬不爲明日計，登樓且散異鄉愁。
漁舟大似非凡子，能揀溪山勝處留。
官居書事二首·其一
作者：陸游
朝代：宋

早涉人間足畏塗，一麾投老向江湖。
年光已上星星鬢，日力猶供急急符。
本自陽狂無藉在，更堪羸病不枝梧。
籌邊意氣嗟誰許，泪盡神州赤縣圖。
官居書事二首·其二
作者：陸游
朝代：宋

走遍人間老更窮，強尋一笑與誰同。
簿書衮衮呻吟裡，歌舞紛紛困睡中。
手版倒持悲末路，寒江獨釣愧高風。
知心賴有譚夫子，時遣書来問放翁。
官舍夙興
作者：陸游
朝代：宋

朝陽淡淡挂窗櫺，桐葉無風忽自零。
不復扶頭傾白墮，但知臨目養黄寧。
新蔬带露来幽圃，修綆飛泉灑廣庭。
一出文書又圍繞，正應高臥盡頽齡。
定命
作者：陸游
朝代：宋

定命元知不可移，更兼狂疾固難治。
履穿衣弊窮居日，齒豁頭童大耋時。
耕釣詩多悲境熟，功名夢少感年衰。
今朝雨歇春泥散，剩伴兒童鬭草嬉。
定拆號日喜而有作
作者：陸游
朝代：宋

小雨如絲落復收，悄無人語但鳴鳩。
挽鬚預想諸兒喜，倒指猶爲五日留。
滿案堆書惟引睡，侵天圍棘不遮愁。
爲農父子長相守，誤計隨人學宦遊。
定風波
作者：陸游
朝代：宋

敧帽垂鞭送客回。小橋流水一枝梅。衰病逢春都不記。誰謂。幽香卻解逐人來。安得身閒頻置酒。攜手。與君看到十分開。少壯相從今雪鬢。因甚。流年羈恨兩相催。
客中作
作者：陸游
朝代：宋

江天雨霽秋光老，野氣川雲凈如掃。
投空飛鳥雜落葉，極目斜陽襯衰草。
平沙爭渡人鵠立，長亭下馬障泥溼。
纍纍紅果絡青篾，未霜先摘猶酸澀。
客中雖云貪路程，買薪糴米常留行。
茆簷獨坐待僮僕，不聞人聲聞碓聲。
客中夜寒戲作長謠
作者：陸游
朝代：宋

孤翁癡鈍如寒蠅，霜夕不暝愁嚴凝。
寝衣觸體起芒粟，鼻息嘘潤成冰凌。
鼕鼕黙數嚴譙鼓，耿耿獨看幽窗燈。
支床龜老共夜永，號月鷄冷同晨興。
白狐紫貂了不暖，何况蜀錦并吳綾。
静思忽得安樂法，人生所欠絮與繒。
十年一衲尚可過，不信請視匡山僧。
客亭
作者：陸游
朝代：宋

荻浦烟汀並海涯，一枝柔櫓語咿啞。
久從野老非生客，慣寓僧廬勝在家。
乘興村村俱有酒，逢春處處可尋花。
朝來雪霽梅初動，又向郵亭閱歲華。
客去
作者：陸游
朝代：宋

客來拈麈尾，客去拂床眠。
孤夢歸湖上，殘書墮枕邊。
幽禽窺戶語，落日傍窗妍。
暫爾名朝士，終然是地僊。
客去
作者：陸游
朝代：宋

相對蒲團睡味長，主人與客兩相忘。
須臾客去主人覺，一半西窗無夕陽。
客去追記坐間所言
作者：陸游
朝代：宋

征西幕罷幾經春，嘆息兒音尚带秦。
每爲後生談舊事，始知老子是陳人。
建隆乾德開王業，溫洛榮河厭虜塵。
倘得此生重少壯，臨危敢愛不貲身。
客叩門多不能接往往獨坐至晚戲作
作者：陸游
朝代：宋

貧舍久疏羅酒漿，客來不復倒衣裳。
官情已盡詩情在，世味無餘睡味長。
紅練带飛穿柳去，錦熏籠暖撲簾香。
蕭然自笑渾無事，漁唱聲中又夕陽。
客多福院晨起
作者：陸游
朝代：宋

萬鯨傳響徹修廊，喚起衰翁曉夢長。
萬事可憐隨日出，一生常是伴人忙。
馳驅深厭交飛盖，息偃何時靜炷香。
四到錦城身愈老，更堪重入少年場。
客從城中來
作者：陸游
朝代：宋

客從城中來，相視慘不悅。
引杯撫長劍，慨嘆胡未滅。
我亦爲悲憤，共論到明發。
向來酣鬭時，人情願少歇。
及今數十秋，復謂須歲月。
諸將爾何心，安坐望旄節。
客思
作者：陸游
朝代：宋

裘馬平生喜遠遊，暮年憔悴向南州。
文書與睡中分日，衰病和愁總怕秋。
無復雪郊看射虎，但思烟浦聽呼牛。
還家誰道無餘俸，倒槖猶堪買釣舟。
客思二首·其一
作者：陸游
朝代：宋

千里關山道路賒，可憐客子費年華。
杯觴灧灧紅燒酒，風露盈盈紫笑花。
孤月有情来海嶠，雙魚無信到天涯。
此生那得常飄泊，歸臥東溪弄釣車。
客思二首·其二
作者：陸游
朝代：宋

兩鬢星星久倦遊，凄涼況復寓南州。
未甘蟋蟀專清夜，已嘆梧桐報素秋。
綺語安能敵生死，熱官正欲快恩讐。
空堂飽作東歸夢，夢泊嚴灘月滿舟。
客愁
作者：陸游
朝代：宋

騎馬出門無所詣，端居正爾客愁侵。
蒼顔白髮入衰境，黄卷青燈空苦心。
天下極知須雋傑，書生何恨死山林。
消磨未盡胸中事，梁甫時時尚一吟。
客意
作者：陸游
朝代：宋

山行曳杖水拏舟，走遍茫茫禹畫州。
蝴蝶夢魂常是客，芭蕉身世不禁秋。
早因食少妨高臥，晚憶茶甘作遠遊。
龍焙一嘗端可去，無心更爲荔枝留。
客懷
作者：陸游
朝代：宋

客懷病思兩凄凄，瘦馬長靴濺雪泥。
道左忽逢曾宿驛，壁間閑看舊留題。
村醅酸薄陳山果，旅飯蕭條嚼凍齏。
何處人間非夢境，怳然重到劍關西。
客懷
作者：陸游
朝代：宋

客懷耿耿向誰語，世事茫茫空自知。
堅坐懶窮牛渚怪，倦遊何恨雁門踦。
眼前客共一杯酒，身後人傳千首詩。
報與故交當賀我，計歸猶及菊花時。
客有見過者既去喟然有作二首·其一
作者：陸游
朝代：宋

鬢毛俱白盡，事不補秋毫。
去死今無幾，歸耕何足高。
已如陶止酒，徒勸屈餔糟。
惟有滄溟去，揚帆觀雪濤。
客有見過者既去喟然有作二首·其二
作者：陸游
朝代：宋

永日安耕釣，餘年迫耄期。
研朱點周易，飲酒和陶詩。
带箭歸飛鶴，搘床不瞑龜。
此生君看取，死是出門時。
客有言泰山者因思青城舊遊有作
作者：陸游
朝代：宋

我登青城山，雲雨顧在下。
月色縞巖谷，欲睡不忍捨。
明朝下半嶺，頗怪哀湍瀉。
山麓雲未歸，平地泥沒踝。
乃知宿處高，所恨到者寡。
有客談泰山，昔嘗宿石室。
夜分林采變，暘谷看浴日。
九州皆片塵，盛夏猶慘栗。
我聞思一往，安得飛僊術。
但願齊魯平，東封扈清蹕。
客自鳯州來言岐雍間事悵然有感
作者：陸游
朝代：宋

表裏山河古帝京，一時力盡固當平。
千門未報甘泉火，萬耦方觀渭上耕。
前日已傳天狗墮，今年寕許佛貍生。
會須一洗儒酸態，獵罷南山夜下營。
客至
作者：陸游
朝代：宋

何處軒車客，能來桑麥村。
一奴先入市，此老自應門。
野果嘗皆澀，村醅壓尚渾。
殘年亦何恨，治世作黎元。
客至
作者：陸游
朝代：宋

官閑身自得，客至眼殊明。
靜算棋生死，閑分酒濁清。
悠然劇談罷，偶爾小詩成。
但恨桑麻事，無人與共評。
客舍對梅
作者：陸游
朝代：宋

野迥林寒一水傍，密如疏蕊正商量。
半霜半雪相仍白，無蝶無蜂自在香。
月過曉窗移影瘦，風傳殘角引聲長。
還憐客路龍山下，未折一枝先斷腸。
客言來自上皋道中以其語作一絕
作者：陸游
朝代：宋

日曬霜融作淺泥，酒家却在斷橋西。
五陵今代無豪俠，獨卧茅簷聽午雞。
客談荆渚武昌慨然有作
作者：陸游
朝代：宋

去歲出蜀初東遊，峨舸大艑下荆州。
便風轉頭五百里，吟嘯已在黄鶴樓。
戲拈鐵笛吹出塞，水涌月落魚龍愁。
明朝喧傳古仙過，碧玉带束黄絁裘。
豈知一官自桎梏，簿書期會無時休。
豐城寶劍已化久，我自吐氣冲斗牛。
洞庭四萬八千頃，蟹舍正對蘆花洲。
速脫衣冠挂神武，散髮爛醉垂虹秋。
室中屏去長物戲作
作者：陸游
朝代：宋

久從昭代乞殘骸，荷鍤隨行偶未薶。
四壁盡空君勿怪，纔留一物即關懷。
宮詞
作者：陸游
朝代：宋

秋露蕭蕭洗秋月，夢斷陳宮白銀闕。
臨春結綺底處所，回首已成狐兔穴。
宴坐
作者：陸游
朝代：宋

身窮寄山裏，心安一事無。
新傳小止觀，漸觧半跏趺。
急雪鳴窗紙，孤燈耿地爐。
老来元少睡，且復兀枯株。
宴坐
作者：陸游
朝代：宋

鼓樂弦歌萬二千，天魔剩欲破幽禪。
道人袖手心如水，一點紗燈夜悄然。
宴坐二首·其一
作者：陸游
朝代：宋

氣住即存神，心安自保身。
誰歟二豎子，卓爾一真人。
氣泝如潮上，津流若酒醇。
幽居幸無事，莫玩物華新。
宴坐二首·其二
作者：陸游
朝代：宋

周流惟一氣，天地與人同。
天道故不息，人爲斯有窮。
蛟龍上雲雨，魚鳥困池籠。
宴坐觀茲理，吾其若發蒙。
宴坐自午至暮
作者：陸游
朝代：宋

身外寥寥掃怨恩，胸中浩浩納乾坤。
飽經世事常高枕，慣見人情不署門。
孤日夜分生海底，百川秋漲泝河源。
珥貂碧落從來事，東訪蓬萊不足言。
宴西樓
作者：陸游
朝代：宋

西樓遺跡尚豪雄，錦繡笙簫在半空。
萬里因循成久客，一年容易又秋風。
燭光低映珠簾麗，酒暈徐添玉頰紅。
歸路迎涼更堪愛，摩訶池上月方中。
家園小酌二首·其一
作者：陸游
朝代：宋

旋作園廬指顧成，柳陰已復著啼鶯。
百年更把幾杯酒，一月元無三日晴。
鷗鷺向人殊耐久，山林與世本無營。
小詩漫付兒曹誦，不用韓公說有聲。
家園小酌二首·其二
作者：陸游
朝代：宋

滿林春筍生無數，竟日鸕鷀來百回。
衣上塵埃真一洗，酒邊懷抱得頻開。
池魚往者憂奇禍，社櫟終然幸散材。
世事紛紛心本懶，閉門豈獨畏嫌猜。
家園賞花
作者：陸游
朝代：宋

白首扁舟返舊邦，逢春直欲倒千缸。
紅雲夾路薔薇障，翠羽成層薜荔幢。
鶯語枝頭常盡日，蝶迷葉底不成雙。
閑人爛醉尋常事，中聖先判卧北窗。
家居三首·其一
作者：陸游
朝代：宋

清世念遺民，常情重老人。
饋漿煩郡府，分胙愧鄉鄰。
穫稻黄雲卷，舂粳玉粒新。
膨脝自摩腹，一笑欲忘貧。
家居三首·其三
作者：陸游
朝代：宋

蒲葦村深地，風霜歲晚天。
溪柴勝熾炭，黎布敵純綿。
有客問奇字，無人嘲晝眠。
誰言此翁老，懷抱尚超然。
家居三首·其二
作者：陸游
朝代：宋

老眊詩名減，登臨笑口開。
釀泉爲酒熟，倩鶴附書回。
紗帽方簪菊，筇枝又探梅。
清狂君勿笑，曾是薄蓬萊。
家居自戒六首·其一
作者：陸游
朝代：宋

曩得京口俸，始卜湖邊居。
屋財十許間，歲久亦倍初。
藝花過百本，嘯詠已有餘。
猶愧先楚公，終身無屋廬。
家居自戒六首·其三
作者：陸游
朝代：宋

世人無奈愁，沃以杯中酒。
未能平磊塊，已復生堆阜。
治水不治源，九載亦何有。
不如讀周易，一卷常在手。
家居自戒六首·其二
作者：陸游
朝代：宋

平居少愧怍，動以直自遂。
雖墮虎兕群，我已無死地。
神仙果可學，吾輩恐差易。
勿言聞道晚，努力補黥劓。
家居自戒六首·其五
作者：陸游
朝代：宋

饑寒陷侵暴，其實可憐傷。
一事百自反，忿心冷如霜。
恕物學者心，省事慮亦長。
吾過固多矣，責彼何暇詳。
家居自戒六首·其六
作者：陸游
朝代：宋

霜嚴雞報晨，月落犬警盜。
遺粒與棄糠，每愧不足報。
椎奴事樵汲，跣婢勤爨竈。
有過姑教之，箠楚置勿道。
家居自戒六首·其四
作者：陸游
朝代：宋

疾病當治本，神醫古難遭。
哀哉有限身，日與利欲鏖。
大嚼徒爲貪，劇飲豈足豪。
淡薄以養壽，亦非慕名高。
家山
作者：陸游
朝代：宋

鹿食苹時猶命侶，鶴沖霄後尚思歸。
家山不忍何山隠，稽首虛空懺昨非。
家有兩瓢分貯酒藥出則使一童負之戲賦五字句
作者：陸游
朝代：宋

長物消磨盡，猶存兩大瓢。
藥能扶困憊，酒可沃枯焦。
童負來山店，人看度野橋。
畫工殊好事，傳寫入生綃。
家釀頗勁戲作
作者：陸游
朝代：宋

千古英雄骨作塵，不如一醉却關身。
鼎來雖恨王陵戇，熟味方知孟子醇。
試問浩歌遺世事，何如酣枕養天真。
竹林嵇阮雖名勝，要是淵明最可人。
家風
作者：陸游
朝代：宋

春耕秋釣舊家風，門巷荒寒屋壁空。
四海交情殘夢裏，一生心事斷編中。
買魚日待携籃女，裹藥時從挾簏翁。
便廢閑吟亦未可，吾徒豈獨坐詩窮。
宿上清宫
作者：陸游
朝代：宋

九萬天衢浩浩風，此身真是一枯蓬。
盤蔬采掇多靈藥，閣道攀隮出半空。
累盡神仙端可致，心虚造化欲無功。
金丹定觧幽人意，散作山椒百炬紅。
宿上清宫·其一
作者：陸游
朝代：宋

永夜寥寥憩上清，下聽萬壑度松聲。
星辰頓覺去人近，風雨何曾敗月明。
宿上清宫·其二
作者：陸游
朝代：宋

早歲文辭妨至道，中年憂患博虚名。
一庵倘許西峰住，常就巢仙問養生。
宿僊霞嶺下
作者：陸游
朝代：宋

吾生真是一枯蓬，行徧人間路未窮。
暫聽朝雞雙闕下，又騎羸馬萬山中。
重裘不敵晨霜力，老木爭號夜谷風。
切勿重尋散關夢，朱顔改盡壯圖空。
宿北巖院
作者：陸游
朝代：宋

車馬紛紛送入朝，北巖燈火夜無聊。
中年到處難爲别，也似初程宿灞橋。
宿北錢清
作者：陸游
朝代：宋

晡時理舟檝，甲夜泊錢清。
齏餅依然美，漁燈特地明。
酒旗闌道出，風浪拍船鳴。
未說鄉閭喜，江山亦有情。
宿城頭鋪小飲而睡
作者：陸游
朝代：宋

亭傳臨江滸，床敷息我勞。
屋茅殘月冷，庭樹北風鏖。
墟市饒新兔，村場有濁醪。
氣衰仍病著，小飲不能豪。
宿天慶道院
作者：陸游
朝代：宋

衰病厭多事，清遊諧夙心。
夜深樓突兀，歲晚柏蕭森。
汲井洗靈藥，焚香横素琴。
身閑境自勝，城市亦山林。
宿彭山縣通津驛大風鄰園多喬木終夜有聲
作者：陸游
朝代：宋

木欲静，風不止。
子欲養，親不留。
夜誦此語涕莫收。
吾親之没今幾秋，尚疑捨我而遠遊。
心冀乘雲反故丘，再拜奉觴陳膳羞。
陶盎治米聲叟叟，木甑炊餅香浮浮。
芼薑屑桂調甘柔，稚鼈煮𦞦長魚䐹。
夜敷枕席視衾裯，晨起熏籠進衣裘。
哀樂此志終莫酬，有言不聞九泉幽。
北風歲晚號松楸，哀哉萬里爲食謀。
宿村舍
作者：陸游
朝代：宋

驢瘦童僵小作程，村翁也復解逢迎。
霜林已熟橙相饋，雪窖初開芋可羹。
土榻圍爐豆郿暖，荻簾當戶布機鳴。
解囊自取殘編讀，何處人間無短檠。
宿杜氏莊晨起遇雨
作者：陸游
朝代：宋

怪藤十圍蔽白日，老木千尺干青霄。
水泛戞灘竹作舫，陸行跨空繩繫橋。
陰陰古屋精靈語，慘慘江雲蛟鰐驕。
吾道非耶行至此，諸公正散紫宸朝。
宿楓橋
作者：陸游
朝代：宋

七年不到楓橋寺，客枕依然半夜鐘。
風月未須輕感慨，巴山此去尚千重。
宿武連縣驛
作者：陸游
朝代：宋

平日功名浪自期，頭顱到此不難知。
宦情薄似秋蟬翼，鄉思多於春繭絲。
野店風霜俶裝早，縣橋燈火下程遲。
鞭寒熨手戎衣窄，忽憶南山射虎時。
宿江原縣東十里張氏亭子未明而起
作者：陸游
朝代：宋

寸廩驅人卒歲勞，一官坐失布衣高。
劍南十月霜猶薄，江上五更鷄亂號。
孤枕擁衾尋短夢，青燈照影著征袍。
客愁相續無時斷，那得并州快剪刀。
宿沱江彌勒院
作者：陸游
朝代：宋

雨足陂塘溢，庭空草樹荒。
衰年愁客路，野寺憩衣囊。
蛙吹喧孤枕，蚊雷動四廊。
青燈照無寐，寂寞数更長。
宿漁浦
作者：陸游
朝代：宋

東歸剡曲只三程，旅泊還如萬里行。
燈影動揺風不定，船聲鞺鞳浪初生。
曳裾非復白頭事，瞑目那求青史名。
歸去若爲消暮境，一蓑烟雨學春耕。
宿監中偶作
作者：陸游
朝代：宋

流落歸来兩鬢絲，此生真愧北山移。
數殘宫漏寒無寐，開盡梅花病不知。
同舍破甘醒宿酒，故人折簡索新詩。
生涯可笑清如許，枉是京塵撲馬時。
宿石帆山下二首·其一
作者：陸游
朝代：宋

卷地東風吹釣船，石帆重到又經年。
放翁夜半酒初解，落月啣山聞杜鵑。
宿石帆山下二首·其二
作者：陸游
朝代：宋

繫船禹廟醉如泥，投宿漁家月向低。
濕翠撲人濃可掬，始知身在石帆西。
宿能仁寺
作者：陸游
朝代：宋

小雨暗江城，倦客寄僧榻。
孤燈如秋螢，清夜自開闔。
遥憐萍青青，厭聽鼃閤閤。
窗明竟無寐，卯酒倒殘榼。
宿華嚴寺
作者：陸游
朝代：宋

夜宿華嚴寺，人扶到上方。
喚僧同看畫，避佛旋移床。
小雨不成雪，烈風還作霜。
鐘殘燈漸暗，趺坐黙焚香。
宿近村
作者：陸游
朝代：宋

病齒漂浮短髮稀，此身猶墮亂書圍。
邯鄲倦枕晨炊熟，昌谷空囊晚醉歸。
久困厭從人乞貸，力耕頻遇歲凶饑。
行年九十窮彌甚，旅舍燈前自綻衣。
宿野人家
作者：陸游
朝代：宋

避雨來投白版扉，野人憐客不相違。
林喧鳥雀棲初定，村近牛羊暮自歸。
土釡暖湯先濯足，豆䕸吹火旋烘衣。
老來世路渾諳盡，露宿風餐未覺非。
宿魚梁驛五鼓起行有感二首·其一
作者：陸游
朝代：宋

憶從南鄭客成都，身健官閑一事無。
分騎霜天伐狐兔，張燈雪夜擲梟盧。
百憂忽墮新衰境，一笑難尋舊酒徒。
投宿魚梁溪遶屋，五更聽雨擁篝爐。
宿魚梁驛五鼓起行有感二首·其二
作者：陸游
朝代：宋

少時談舌坐生風，管葛奇才自許同。
閉戶著書千古計，變名學劍十年功。
酒醒頓覺狂堪笑，睡起方知夢本空。
他日故人能憶我，葛僊磯畔覓漁翁。
宿黄僊觀兵火焚蕩之餘惟一殿突兀猶在黄僊蓋與許旌陽同時飛昇者
作者：陸游
朝代：宋

拔宅翛然上碧虛，神僊豈亦愛吾廬。
重門不改雲山色，古殿猶存劫火餘。
翠木蕭森高蔽日，黄冠貧窶自畦蔬。
殘年安得長来此，一椀松肪讀隱書。
宿龍華山中寂然無一人方丈前梅花盛開月下獨觀至中夜
作者：陸游
朝代：宋

梅花如高人，枯槁道愈尊。
君看在空谷，豈比倚市門。
我來整冠佩，潔齋三沐熏。
亦思醉其下，燕媠恐凟君。
敬抱緑綺琴，玄酒挹古罇。
月明流水間，一洗世濁昏。
摸冩香與影，計君已厭聞。
老我少傑思，尚喜非陳言。
寂寂
作者：陸游
朝代：宋

接客厭紛紛，客去喜寂寂。
今朝下簾坐，疏雨時一滴。
地爐擁破褐，自笑懶無敵。
新春儻得歸，更面九年壁。
寄二子
作者：陸游
朝代：宋

大兒新作鶴林遊，仲子經年戍吉州。
日日望書常至暮，時時入夢却添愁。
得官本自輕齊虜，對景寧當似楚囚。
識取乃翁行履處，一生任運笑人謀。
寄五郎兼示十五郎
作者：陸游
朝代：宋

八十九十老可驚，白髮森然憎鏡明。
身當遊岱尚少駐，書欲藏山殊未成。
大兒爲國戍絕塞，季子伴翁親短檠。
古人已矣不可作，夜闌撫几嘆平生。
寄仗錫平老借用其聽琴詩韵
作者：陸游
朝代：宋

放翁久矣無此客，闖户兒童皆動色。
寒泉不食人暍死，素綆銀瓶我心惻。
千金易得一士難，晚途淹泊眼愈寒。
豈知一旦乃見子，傑語豪筆無僧酸。
門前清溪天作底，細細風吹縠紋起。
倚欄一笑誰得知，愛子數詩如此水。
江湖安得常相從，浩歌相踏臥短篷。
功名渠自有人了，留我鏡中雙頰紅。
寄别李德遠二首·其一
作者：陸游
朝代：宋

蕭蕭風雨臨川驛，邂逅連床若有期。
自起挑燈貪夜話，疾呼索飯療朝饑。
即今明月共千里，已占深林巢一枝。
惜别自嫌兒女態，夢騎羸馬度芳陂。
寄别李德遠二首·其二
作者：陸游
朝代：宋

李侯不恨世賣友，陸子那須錢買山。
出牧君當千里去，歸耕我判一生閑。
中原亂後儒風替，黨禁興來士氣孱。
復古主盟須老手，勉追慶曆數公間。
寄十二侄
作者：陸游
朝代：宋

庚寅吾入蜀，西過齊安城。
雪堂拜老仙，眉宇寒崢嶸。
微泉尚如昔，激激琴筑聲。
龍蛇入筆力，斷石卧縱橫。
戊戌奉詔追，觸熱萬里程。
歸途抵齊安，歲月浩可驚。
三日乃東下，鼓角遥送迎。
安國有老僧，元祐初載生。
蟬聯說舊事，耳目猶聰明。
徒行就船別，耿耿惻愴情。
豈知二紀後，汝乃爲此行。
追懷昔遊地，未語涕已傾。
念汝雖並塞，殘虜方守盟。
職雖在警盜，枹鼓寂不鳴。
惟當奉法令，日夜撫孤惸。
官卑俸入薄，切勿厭藜羹。
勇如赤壁戰，節若江水清。
人誰不汝知，况事賢公卿。
三山與七家，相望兩柴荆。
歸來講學暇，襏襫同春耕。
寄卭州宋道人
作者：陸游
朝代：宋

鴨翎鋪前遇秋雨，獨與宋生棲逆旅。
坐門戃怳見老仙，劇談氣欲凌天宇。
袖中出劍秋水流，血點斑斑新報仇。
我醉高歌宋生舞，洗盡人間千古愁。
老仙約我遊太華，是夕當醉蓮峰下。
語終冉冉已雲霄，萬里秋風吹鶴駕。
我今伶俜踐衰境，不如宋生棄家猛。
西望臨卭一慨然，青松偃盡丹爐冷。
寄呂博士
作者：陸游
朝代：宋

薄宦東西蜀，僑居太少城。
休論九年謫，喜識萬人英。
别久心常折，書来眼未明。
功名君自力，丘壑我平生。
寄呂子和南廂
作者：陸游
朝代：宋

聖代多名德，君家不乏公。
還看短袍綠，來蹋軟塵紅。
小忍便無事，力行方有功。
官閑能念我，時寄尺書東。
寄周洪道參政二首·其一
作者：陸游
朝代：宋

半生蓬艇弄烟波，最愛三湘欸乃歌。
擬作此行公勿怪，胸中詩本漸無多。
寄周洪道參政二首·其二
作者：陸游
朝代：宋

菱舟烟雨久思歸，貪戀明時未拂衣。
乞與一城敎睡足，猶能覓句寄黄扉。
寄城都籧道人
作者：陸游
朝代：宋

賣藥錦城中，燒丹雪山麓。
石竇取鵝管，玉床收箭鏃。
紫雲晨覆鼎，白虹夜穿屋。
鬼神嚴厲守，沆瀣勤沐浴。
此士真可人，高簡遺世俗。
江頭十年别，顔色炯在目。
使来每寄聲，喜我淡無欲。
靈劑何必多，分餉一黍足。
寄天封明老
作者：陸游
朝代：宋

浪迹天台一夢中，距今四十五秋風。
勝遊回首似昨日，衰病侵人成老翁。
聖寺參差石橋外，仙蓬縹緲玉霄東。
因君又動青鞵興，目斷千峰翠倚空。
寄太湖隠者
作者：陸游
朝代：宋

青松伐作薪，白玉碎作塵。
雖云質已毀，見者猶悲辛。
磊砢任棟梁，溫潤中琮璧。
豈以捐空山，遂比凡木石。
酈生吏高陽，馬周客新豐。
從來豪傑士，大指亦略同。
具區古大澤，烟水渺千里。
可望不可到，中有隠君子。
圖書兼河雒，成毀窮乾坤。
有時跨蛟鯨，指撝雷雨奔。
嗟我獨何人，乃許望顔色。
逝將從之遊，變化那得測。
寄奉新高令
作者：陸游
朝代：宋

小雨催寒著客袍，草行露宿敢辭勞。
歲饑民食糟糠窄，吏惰官倉鼠雀豪。
只要閭閻寛箠楚，不須亭障肅弓刀。
九重屢下丁寧詔，此責吾曹未易逃。
寄姜梅山雷字詩
作者：陸游
朝代：宋

章臺官柳應宮槐，寶馬蹄輕不動埃。
只怪好詩無與敵，誰知古學有從來。
江山常逐客帆遠，歲月不禁衙鼓催。
剩約東林投凈社，高情千載有宗雷。
寄子坦
作者：陸游
朝代：宋

目斷西陵細靄中，津亭想汝繫孤篷。
頗憂昨暮雲吞日，猶幸今朝雨壓風。
就食亦知難戀戀，挂帆終恨太匆匆。
寒沙不是無來雁，頻寄書歸問老翁。
寄子布
作者：陸游
朝代：宋

釣灘耕壟雪盈簪，從入新年病至今。
遠使有書常灑泪，長宵無夢更傷心。
何由老眼迎歸棹，空爲秋風感暮碪。
一紙新詩千萬恨，臨風悵望獨長吟。
寄子虡
作者：陸游
朝代：宋

人生恨無年，我老已爛熟。
退耕鏡湖上，風雨有茅屋。
事君闕補報，得此不啻足。
餘年尚幾何，嫋嫋風中燭。
大兒戍塞垣，馳馬佩矢箙。
去家千餘里，辛苦就微祿。
書來續三紙，語悲不忍讀。
遹弟在我傍，亦復泪溢目。
門戶嗟日衰，持守頼家督。
雪雲暗淮天，念汝方露宿。
寄子虡
作者：陸游
朝代：宋

十里城南路，蕭然一禿翁。
舊書衰易忘，新句懶難工。
山色春寒淡，溪流宿雨通。
街頭有良醞，思汝一尊同。
寄子虡
作者：陸游
朝代：宋

吾兒適淮壖，送之梅市橋。
三年安得過，思汝雙鬢凋。
今年當代歸，秋色已蕭蕭。
迎汝不憚遠，夢泝錢塘潮。
人事不可料，邑民挽歸橈。
郡牧部使者，交章聞之朝。
增秩復使留，此事久寂寥。
念汝未育子，大女方垂髫。
小女聞學行，想像扶床嬌。
汝少知讀易，外物莫能揺。
但願早舉孫，不必七葉貂。
歸来郎罷前，相從樂簞瓢。
寄子虡
作者：陸游
朝代：宋

汝官南壽春，我居東會稽。
疋馬護秋塞，兩犢翻春泥。
淮天沙雁過，江村雪雲低。
書來動半年，相望常愴凄。
父子不共耕，此悔真噬臍。
明年城西社，爛醉相扶携。
寄子虡
作者：陸游
朝代：宋

老自安故鄉，况復觸罪罟。
五年三奉祠，每請幸聽許。
貧家似破屋，隨事且撐拄。
雖殊乞墦肉，已近掘野鼠。
平生膽力薄，不敢犯張禹。
有時一言失，恐懼氣如縷。
念此思挂冠，白首冀安處。
吾兒哀乃翁，歲暮忍羈旅。
何時得斗粟，歸舍聊共煮。
便草北關書，乞骸歸卒伍。
寄子虡兼示子遹
作者：陸游
朝代：宋

書生賦命艱，舉步得憂患。
敢論得意事，一笑亦有限。
南征度閩嶺，西戍歷蜀棧。
吳江聽唳鶴，淮浦送歸雁。
歸來耕故山，暮雨泥沒骭。
群鴉下空陂，黄犢鳴絕岸。
索飯閔兒啼，乞墦虞妾覸。
一裘三十年，破裂不受綻。
欲添一把茅，百計亦未辦。
大兒急親養，辛苦就遠宦。
間出冒虜塵，短甲中夜擐。
小兒奉親歡，野果采溪澗。
勉使就微祿，未對涕先潸。
觀汝兄弟意，豈復厭藜莧。
兄歸弟不出，定省同夜旦。
寄子虡子遹
作者：陸游
朝代：宋

大兒再度吳門秋，小兒錢塘逾月留。
恨身不能插兩翅，與汝相守寬百憂。
聞鐘時宿雲外寺，待月亦上湖邊樓。
但常保此豈不樂，路難悠悠非善謀。
寄宇文成州
作者：陸游
朝代：宋

成州太守比何如，夢裏依然把臂初。
復起卿當用卿法，長閑吾實愛吾廬。
五湖風雨孤舟夜，萬里關山一紙書。
正使兩翁長隔濶，子孫他日莫相疏。
寄張季長
作者：陸游
朝代：宋

髮不勝簪短褐寬，每因臨鏡嘆衰殘。
未嘗三日不服藥，雖滿百年終闔棺。
舊友豈知常阻闊，一尊那得敘悲歡。
錦官花重應如昔，直欲凌風借羽翰。
寄張真父舍人二首·其一
作者：陸游
朝代：宋

諸公方衮衮，無地著斯人。
萬里夔州守，中朝禁省臣。
孤帆秋上峽，五馬曉班春。
想見懷明主，登臨白髮新。
寄張真父舍人二首·其二
作者：陸游
朝代：宋

天上紫微省，鶯花繞直廬。
逢時身鼎貴，憂國鬢先疏。
憔悴元當棄，牽聨也得書。
猶能下榻否，擬卜瀼西居。
寄彥成
作者：陸游
朝代：宋

交舊天涯曉宿稀，年來獨子付心期。
滿床文史對談處，萬里風霜並轡時。
雨滴空階憐夜榻，吟牽芳草夢春池。
合沙橋下東流水，雙鯉何時上釣絲。
寄徐秀才斯遠并呈莊賢良器之
作者：陸游
朝代：宋

徐子作別十年餘，無人可寄一紙書。
閑門美睡畏剝啄，自怪一念常關渠。
西風蕭蕭吹槁葉，秋光正滿蝸牛廬。
讀書易倦出無友，撫几惝恍空愁予。
蜀莊之孫住南郭，亦復迹遠非情疏。
何時同載過老子，共飯赤米羹青蔬。
寄徑山印禪師
作者：陸游
朝代：宋

市朝聲利戰方酣，眼看紛紛每不堪。
但有客誇車九九，了無人問衆三三。
會當身返東西蜀，要與公分上下庵。
春枕悠然夢何許，兩枝笻杖喚魚潭。
寄成漢卿將軍
作者：陸游
朝代：宋

燕頷將軍萬里遊，谿山好處即遲留。
頗聞南岳度殘夏，寧憶北平防盛秋。
君巳飛騰丹換骨，我方衰病雪蒙頭。
禪龕也有新勲業，百萬魔軍一戰收。
寄方瞳胡先生
作者：陸游
朝代：宋

形槁神彌王，心虚腦自凝。
平生一酒榼，萬里兩行縢。
安枕存玄牝，齋居養絳陵。
他年喬嶽下，正晝看飛騰。
寄朱元晦提舉
作者：陸游
朝代：宋

市聚蕭條極，村墟凍餒稠。
勸分無積粟，告糴未通流。
民望甚饑渇，公行胡滯留。
徴科得寛否，尚及麥禾秋。
寄楊濟伯
作者：陸游
朝代：宋

聞道皇華使，來從萬里回。
五溪春薺老，三峽暮猿哀。
昔日文昌省，頻年灧澦堆。
問君何地險，斟酌寄聲來。
寄溧陽周丞文璞周寄詩卷殊可喜
作者：陸游
朝代：宋

滿握珠璣何自來，晴窗初喜拆書開。
信哉天下有奇作，久矣名家多異才。
隔闊經年如許進，超騰它日若爲陪。
山陰道上霜天好，安得相從賦早梅。
寄王嘉叟吏部
作者：陸游
朝代：宋

宿負煩公議，隆寬荷聖時。
江湖真送老，藥餌且扶衰。
撫事驚年往，懷人有夢知。
敢嗟貧到骨，飲水誦君詩。
寄王季夷
作者：陸游
朝代：宋

平生吾子最知心，巴隴飄零歲月侵。
萬里喜聞身尚健，五更惟有夢相尋。
插花意氣狂如昨，中酒情懷病至今。
共約暮年須强飯，天台廬阜要登臨。
寄答綿州楊齊伯左司
作者：陸游
朝代：宋

磊落人爲磊落州，滕王閣望越王樓。
欲憑夢去直虚語，賴有詩來寬旅愁。
我老一官書紙尾，君行千騎試遨頭。
遥知小寄平生快，春酒如川炙萬牛。
寄統
作者：陸游
朝代：宋

大兒挈藥囊，小兒負書笈。
共作蘭亭遊，詎必群賢集。
言此二十年，白首終未踐。
汝復守荆扉，經年不相見。
楚越天一涯，書疏何由頻。
諸弟亦可憐，說兄輒酸辛。
江城秋尚遠，桐葉落可掃。
悵然懷故谿，菱絲雨中老。
寄葉道人
作者：陸游
朝代：宋

白首不堪憂患纏，要將樂事餞流年。
尋山猶費幾兩屐，貯酒真須百斛舩。
若信王侯等螻蟻，可因富貴失神仙。
驚人亦莫摩銅狄，泰華松風足晝眠。
寄贈湖中隱者
作者：陸游
朝代：宋

高標絕世不容親，識面無由况卜鄰。
萬頃烟波鷗境界，九秋風露鶴精神。
子推綿上終身隱，叔度顔回一輩人。
無地得申床下拜，夜聞吹笛度烟津。
寄趙昌甫
作者：陸游
朝代：宋

杳杳雙鵲鳴庭除，東陽吏傳昌甫書。
紙窮乃復得傑作，字字如刮造化爐。
爾來此道苦寂寞，千里一士如鄰居。
小兒得祿在傍邑，我貧初辦一鹿車。
過門剝啄亦奇事，拜起幸未須人扶。
君看幼安氣如虎，一病遽已歸荒墟。
吾曹雖健固難恃，相覓寧待折簡呼。
餘寒更祝勤自愛，時寄新詩來起予。
寄趙昌甫并簡徐斯遠
作者：陸游
朝代：宋

我詩非大手，我酒亦小戶。
得游名勝間，獨以用心苦。
趙子乃宿士，山立誰敢侮。
寓名祝融祠，蓑笠卧烟雨。
高吟三千篇，一字無塵土。
朱先少許可，書每說昌甫。
雖云忍饑瘦，得喪亦相補。
嗟君與斯遠，文中真二虎。
我老日益衰，想像氣如縷。
寄鄧公壽
作者：陸游
朝代：宋

高標瑶樹與瓊林，靈府清寒出苦吟。
海內十年求識面，江邊一見即論心。
紛紛俗子常成市，亹亹微言孰賞音。
聞道南池梅最早，要君攜手試同尋。
寄酬曾學士學宛陵先生體比得書云所寓廣教僧舍有陸子泉每對之輒奉懷
作者：陸游
朝代：宋

庭中下乾鵲，門外傳遠書。
小印紅屈蟠，兩端黄蠟塗。
開緘展矮紙，滑細疑卵膚。
首言勞良苦，後問逮妻孥。
中間勉以仕，語意極勤渠。
字如老瘠竹，墨淡行疏疏。
詩如古鼎篆，可愛不可摹。
快讀醒人意，垢癢逢爬梳。
細讀味益長，炙轂出膏腴。
行吟坐臥看，廢食至日晡。
想見落筆時，萬象聽指呼。
亦知題詩處，緑井石髮粗。
公閑計有客，煎茶置風爐。
倘公無客時，濯纓亦足娛。
井名本季疵，思人理豈無。
居然及賤子，愧謝恩意殊。
幾時得從公，舊學鋤荒蕪。
古文講聲形，誤字辨魯魚。
時時酌井泉，露芽奉瓢盂。
不知公許否，因風報何如。
寄酬楊齊伯少卿
作者：陸游
朝代：宋

楊卿人材金百鍊，岐公座上初識面。
十年萬事不須說，猶喜歸來且強健。
題詩想見初削瓜，寄到茆堂已歸燕。
辭嚴意密敢輕讀，呼兒炷燈重把卷。
即今相望幾千里，何日蟬聨語忘倦。
就令有使即寄書，豈如無事長相見。
寄陳伯予主簿
作者：陸游
朝代：宋

今年閏餘時令早，十月霜風吹客倒。
老夫畏寒不出門，數步鄰家迹如掃。
此時陳子獨何勇，饑僮瘦馬長安道。
絕知涵養與人別，吐氣如虹失衰老。
孟軻浩然正應爾，豈比區區養梨棗。
萬鍾于子本何加，一官未免從人討。
世誰不達子獨窮，熟念令人惡懷抱。
石渠天祿正須才，往乞揚雄太玄草。
寄陳魯山二首·其一
作者：陸游
朝代：宋

諸公貴人識面稀，胸中璀璨漫珠璣。
即今舉手遮西日，應有流塵化素衣。
舊學極知難少貶，吾儕持此欲安歸。
夜來風雨空堂靜，忽憶燈前語入微。
寄陳魯山二首·其二
作者：陸游
朝代：宋

天下無虞國論深，書生端合老山林。
平生力學所得處，政要如今不動心。
舊友幾年猶短褐，謫官萬里少來音。
願公思此寬羈旅，靜勝炎曦豈易侵。
寄陳魯山正字
作者：陸游
朝代：宋

平生交遊中，陳子我所敬。
初猶似豪舉，晚乃抱淵靜。
獨觀心地初，皎若虚室鏡。
人知自渠事，道行君有命。
青衫二十年，老色上鬚鬢。
偶然預收召，瘦馬趁朝請。
退食輒杜門，不省求捷徑。
似聞石渠書，雌黄久未定。
丁字猶恨曲，朋字竟須正。
願君試思之，魚魯何足訂。
寄陶茂安監丞
作者：陸游
朝代：宋

永州太守鬢毛殘，矍鑠猶能起據鞍。
徴士雖思賦松菊，隱居未可挂衣冠。
功名夢境元非實，歌舞山城且自寬。
也勝鍾陵窮别駕，閉門無客遣憂端。
寄隱士
作者：陸游
朝代：宋

乳竇寒猶滴，巖扉夜不扃。
奇書窺鳥跡，靈藥得人形。
浩浩天風積，冥冥海氣清。
儻逢王內史，更爲乞黄庭。
寄題儒榮堂
作者：陸游
朝代：宋

軍容基禍廟謀疏，尚記文登遣使初。
只道大功隨指顧，至今遺種費誅鋤。
還朝不遣參麟筆，寓直空聞上石渠。
剩辦殺青君記取，龍庭焚盡始成書。
寄題吳斗南玩芳亭
作者：陸游
朝代：宋

北斗以南有吳侯，人物知非第二流。
讀書不放一字過，閉戶忽驚雙鬢秋。
平生離騷讀千遍，屈沱秭歸要親見。
歸來落筆愈驚人，宋玉景差俱北面。
玩芳亭中蘭茝芳，朝回解带春晝長。
愛君憂國有奇作，坐令壯觀還沅湘。
老夫曩亦同此趣，甚欲閑題玩芳句。
無奈生涯今已別，倒壑枯楠忘歲月。
寄題周丞相平園
作者：陸游
朝代：宋

先生道心平如砥，秋毫忿慾何曾起。
漫將周易著床頭，本不洗心那洗耳。
先生國論如砥平，三朝倚之作權衡。
泰階兩兩元不動，自然萬里無欃槍。
如今歸來曲肱卧，世事無窮俱看破。
不栽桃李不鉏蘭，山僧野叟時來過。
吾儕七十固已壽，更到期頤亦何有。
倘知生死本自平，拈放一邊如把酒。
寄題哲上人漫堂
作者：陸游
朝代：宋

老子從來任運行，愛君堂以漫爲名。
北邙大有英雄骨，枉用工夫過一生。
寄題嚴居厚伴釣軒
作者：陸游
朝代：宋

人生有至樂，莫若江湖中。
千錢買短胕，青箬織孤篷。
潮生鼓棹去，烟波浩無窮。
長歌送夕陽，回首萬事空。
伴釣君已奇，我乃真釣翁。
君出羊裘家，散人亦吾宗。
一見即定交，正以氣味同。
何時溪莊路，共醉蘆花風。
寄題太和陳誠之秀才遠明樓
作者：陸游
朝代：宋

宦遊再有江西役，南望廬陵每慨然。
未見高樓出雲雨，但驚妙語雜風烟。
諸公何止元和盛，獨我初非正始賢。
筆力深知太遼絕，此詩它日勿同編。
寄題季長飾庵
作者：陸游
朝代：宋

近詔還中秘，新文記飾庵。
主盟君勿讓，賈勇我何堪。
木落山容瘦，雲齊雪意酣。
何由共杯酒，把蟹擘黄甘。
寄題廬陵王晉輔先輩桂堂
作者：陸游
朝代：宋

楚人記草木，桂在椒蘭中。
我懷小山句，妙絕窮化工。
唐人作山水，亦以桂配松。
丹葩間綠葉，錦繡相疊重。
不知始何時，巖桂開秋風。
楚人所稱者，委棄等蒿蓬。
嗚呼各有時，士豈怨不逢。
我作桂堂詩，廣子雲夢胸。
寄題張仲欽左司槃澗
作者：陸游
朝代：宋

劍谿之南有佳處，山靈尸之不輕付。
張公鼻祖晉司空，談笑得地開窗戶。
谿光如鏡新拂拭，白雲青嶂無朝暮。
伏几讀書時舉頭，萬象爭陳陶謝句。
公今仙去有嗣子，關塞崎嶇方叱馭。
山城何曾嘆如斗，皦皦不受世俗汙。
君不見伾文往者勢如山，朝士幾人無汗顔。
尊公遺事不須述，但看當時出處間。
寄題徐載叔秀才東莊
作者：陸游
朝代：宋

次公醒狂何必酒，直諒多聞俱可友。
萬籖插架號東莊，多稼連雲亦何有。
今年偶入長安城，不識貴人呼作卿。
南臺中丞掃榻見，北門學士倒屣迎。
郎官酸寒誰肯顧，君来下馬談至暮。
東莊雖富未可矜，更要縱横開武庫。
寄題括蒼陳伯予主簿平楚亭
作者：陸游
朝代：宋

琵琶洲上暮山奇，五十餘年役夢思。
與子定交雖可樂，念身垂老亦成悲。
遠遊倦似風枝鵲，愁思多於繭盎絲。
安得往尋平楚約，一樽相屬醉題詩。
寄題揚州九曲池
作者：陸游
朝代：宋

清汴長淮莽蒼中，揚州畫戟擁元戎。
南連近甸觀秋稼，北撫中原掃夕烽。
茶發蜀岡雷殷殷，水通隋苑月溶溶。
懸知帳下多豪傑，一醉何因及老農。
寄題方伯謨遠庵
作者：陸游
朝代：宋

方侯胸中負經濟，議論源源有根柢。
借令不用老山林，尚欲著書垂萬世。
百年苦短萬世長，榮利一時真聚蚋。
渠曹定自别肺肝，今夕不爲明旦計。
寄題朱元晦武夷精舍五首·其一
作者：陸游
朝代：宋

先生結屋綠巖邊，讀易懸知屢絕編。
不用采芝驚世俗，恐人謗道是神僊。
寄題朱元晦武夷精舍五首·其三
作者：陸游
朝代：宋

身閑剩覺溪山好，心靜尤知日月長。
天下蒼生未蘇息，憂公遂與世相忘。
寄題朱元晦武夷精舍五首·其二
作者：陸游
朝代：宋

蟬蜕巖間果是無，世人妄想可憐渠。
有方爲子換凡骨，来讀晦庵新著書。
寄題朱元晦武夷精舍五首·其五
作者：陸游
朝代：宋

山如嵩少三十六，水似卭郲九折途。
我老正須閑處著，白雲一半肻分無。
寄題朱元晦武夷精舍五首·其四
作者：陸游
朝代：宋

齊民本自樂衡門，水旱那知不自存。
聖主憂勤常旰食，煩公一一報曾孫。
寄題李季章侍郎石林堂
作者：陸游
朝代：宋

林慮靈壁名宇宙，震澤舂陵稍居後。
翟公黄鶴得數峰，對客掀髯詫奇秀。
我行新灘見益奇，千巖萬竇雷雨垂。
古來豈無好事者，根株盤踞不可移。
佳郎筑堂聚眾石，坐卧對之旰忘食。
千金博取直易爾，要是尤物歸精識。
君不見牛奇章與李衛公，一生冰炭不相容。
門前冠蓋各分黨，惟有愛石心則同。
崎嶇宦路多危機，凜然石友人間稀。
它時檥棹華亭岸，更看全窠買鶴歸。
寄題求志堂
作者：陸游
朝代：宋

古人不輕出，出則堯舜其君民。
古人不輕隱，隱則坐使風俗淳。
孰知後世乃不然，唐虞日遠如飛烟。
異端欲出六籍上，裔夷直居中夏先。
窮居求志達行道，儻不塞責真負天。
士固不可苟富貴，顧亦豈可徒貧賤。
如其一念有愧心，寧不終身戴慚面。
老夫少年鐵鑄硯，欲窺聖門終未見。
祝君勿恃來日長，八九十年如掣電。
寄題王俊卿看山堂二首·其一
作者：陸游
朝代：宋

廣文風度絕清真，一代論交不數人。
車馬到門常謝病，北山雖遠却相親。
寄題王俊卿看山堂二首·其二
作者：陸游
朝代：宋

閉户終年懶出遊，北山山色可消愁。
何時一掃胡塵盡，更約同吟太華秋。
寄題王才臣山居
作者：陸游
朝代：宋

王子自少無他娛，求佳山林結草廬。
頭童齒豁已衰矣，衣弊屢空常晏如。
出遊耻懷禰衡刺，歸卧盡讀倚相書。
它日叩門傾白墮，要看著句到黄初。
寄題王晉輔專春堂
作者：陸游
朝代：宋

三月風光不貸人，千紅百紫已成塵。
牡丹底事開偏晚，本自無心獨占春。
寄題胡基仲故居
作者：陸游
朝代：宋

憶昔公來一束書，蕭然不復畜僮奴。
浮雲每嘆成蒼狗，空谷誰能縶白駒。
才氣沙塵埋巨闕，文章林壑吼於菟。
旅墳三尺雲門寺，又見離離長綠蕪。
寄題趙寛之主簿慈順堂
作者：陸游
朝代：宋

人間得意盡危機，猶有榮親事未非。
魏闕恩光新綠綬，高堂娱侍舊斑衣。
牙籖插架書無恙，蘭膳循陔養莫違。
况有兩公天下士，爲君百斛瀉珠璣。
寄題連江陳氏拂石軒
作者：陸游
朝代：宋

平生聞說西江水，百丈奫淪深見底。
漁舟來去白鷗飛，上有綸巾隱君子。
作詩自許輩陶謝，嘯傲烟雲弄清泚。
紛紛聲利滿人間，耳本不聞安用洗。
李公過江號高流，逸氣凜凜橫清秋。
沙邊一笑偶邂逅，掃石蔭松相獻酬。
浩歌聲斷七十載，尚寄萬壑風颼飀。
放翁老憊狂未歇，買船欲作西江遊。
寄題龔立道崑山棲閑堂
作者：陸游
朝代：宋

我居山陰古大澤，出門尚恨風烟迮。
欲求曠快舒眼力，夢中去作棲閑客。
棲閑主人計不疏，萬卷讀盡家藏書。
平時不喜入城府，况肯自屈承明廬。
聽鷄束带誰不爾，明時可仕君獨止。
不妨借地作園林，買山豈是巢由事。
寄黄龍升老
作者：陸游
朝代：宋

讀書萬卷裂儒衣，黄金可成棄不爲。
快哉天馬不可羈，開口便呼臨濟兒。
諸方蹴蹋莫支持，吾州一老偶得之。
閉門夜付僧伽黎，明日聲價羽檄馳。
弟子不必不如師，黄龍所立尤瑰奇。
空山鬼火號狐狸，築屋千礎食萬緇。
癡人不解公遊嬉，嫉怒欲碎門前碑。
世衰道喪士自欺，山林亦復踐駭機。
長謡寄公公試思，吾輩救此當何施。
寄龔實之正言
作者：陸游
朝代：宋

臺省諸公歲歲新，平生敬慕獨斯人。
山林不恨音塵遠，夢寐時容笑語親。
學道皮膚雖脫落，憂時肝膽尚輪囷。
至和嘉祐須公了，乞向升平作幸民。
寄龔立道
作者：陸游
朝代：宋

龔子吳中第一流，老農何幸接英遊。
難逢正似玉杵臼，易散便成風馬牛。
清夜話端思滾滾，暮年心事恐悠悠。
何由喚得閶門櫂，一醉千巖萬壑秋。
寒夕
作者：陸游
朝代：宋

夜扣銅壺徹旦吟，了無人會此時心。
燈殘焰作孤螢小，火冷灰如積雪深。
風急江天無過雁，月明庭戶有疏碪。
此身畢竟歸何許，但憶藏舟黄葦林。
寒夜
作者：陸游
朝代：宋

堅冰塞川厚莫測，斷雁叫群聲可哀。
草圍小甕酒未熟，霜壓瘦枝梅不開。
稚子忍寒守蠹簡，老夫忘睡畫爐灰。
低頭就世吾所諱，千載伯鸞安在哉。
寒夜
作者：陸游
朝代：宋

小隱謝城市，新寒尋褐袍。
秋燈依壁暗，夜雨挾風豪。
俗自隨時異，身寧與世鏖。
殘年更何事，持蟹酌松醪。
寒夜
作者：陸游
朝代：宋

我老畏作病，杯酒久不持。
讀書寒雨中，比夕頗思之。
呼童欲洗酌，顧以病自疑。
清坐嘆寂寞，痛飲愁淋漓。
三爵醒醉間，此理當徐思。
一掬琴高魚，且復伴吾兒。
寒夜
作者：陸游
朝代：宋

敗屋頹垣對短檠，課書聊自限三更。
蕭條草木寒無色，窸窣狐狸出有聲。
半榼濁醪求火暖，一篇疑義與兒評。
未須遽起窮愁嘆，明日尋梅雪正晴。
寒夜
作者：陸游
朝代：宋

脫葉爭辭木，寒雲巧護霜。
羈遊少歡樂，短景極怱忙。
吟苦蟲催織，鳴哀雁斷行。
幽懷誰晤語，惆悵此燈光。
寒夜
作者：陸游
朝代：宋

閉戶歲云暮，翻書夜向闌。
足僵知火盡，目鈍覺燈殘。
躍浦魚驚獺，穿林犬逐獾。
三年納微祿，無愧得心安。
寒夜偶懷壯遊書感
作者：陸游
朝代：宋

疇昔西遊萬里還，狂吟散落滿人間。
買空綠水橋邊酒，看徧青城縣裏山。
梅蕊疏疏春欲動，川雲漠漠雪猶慳。
偶思五十年來事，顧影燈前自笑頑。
寒夜吟
作者：陸游
朝代：宋

仕宦孰不願美官，無如兩膊聳聳寒。
可憐誤信紙上語，至死功名心未闌。
骯髒得倚門，矍鑠猶據鞍。
何如百年中，盡付一漁竿。
布襦可以度雪夕，麥飯可以支朝餐。
但知禪龕著身穩，莫和詩人行路難。
寒夜將旦作
作者：陸游
朝代：宋

白髮垂肩無二毛，胸中消盡少年豪。
河傾月沒夜將旦，木落草枯秋已高。
窗下燈殘候蟲語，牆隅棲冷老雞號。
曲肱不復更成寐，起視寒空如斷鰲。
寒夜枕上
作者：陸游
朝代：宋

屋老霜寒睡不成，迢迢漏鼓過三更。
烏啼林外月初上，犬吠水邊船夜行。
市有歌呼知歲樂，亭無枹鼓喜時平。
吾詩欲寫還慵起，卧看殘燈翳復明。
寒夜歌
作者：陸游
朝代：宋

陸子七十猶窮人，空山度此冰雪晨。
既不能挺長劍以抉九天之雲，又不能持斗魁以回萬物之春。
食不足以活妻子，化不足以行鄉鄰。
忍饑讀書忽白首，行歌拾穗將終身。
論事憤叱目若炬，望古踴躍心生塵。
三萬里之黄河入東海，五千仞之太華磨蒼旻。
坐令此地沒胡虜，兩京宮闕悲荆榛。
誰施赤手驅蛇龍，誰恢天網致鳳麟。
君看煌煌藝祖業，志士豈得空酸辛。
寒夜移疾二首·其一
作者：陸游
朝代：宋

南山北山高嶙峋，朝雨暮雨斷江津。
時人正作市朝夢，老子已成雲水身。
希世強顔心自愧，閉門謝病客生嗔。
天公何日與一飽，短艇湘湖自采蓴。
寒夜移疾二首·其二
作者：陸游
朝代：宋

走遍天涯白髮生，晚叨微祿臥山城。
知章自識狂供奉，士季那容醉步兵。
斸藥有時攜短鑱，奏書無路請長纓。
此心擬說還休去，付與空堦夜雨聲。
寒夜讀書
作者：陸游
朝代：宋

老去無他嗜，書中有獨欣。
月窗雞喔喔，霜野犬狺狺。
雖嘆吾何適，猶尊昔所聞。
從今倘未死，一日亦當勤。
寒夜讀書三首·其一
作者：陸游
朝代：宋

北窗暖焰滿爐紅，夜半濤翻古檜風。
老死愛書心不厭，来生恐墮蠧魚中。
寒夜讀書三首·其三
作者：陸游
朝代：宋

憶昨從戎出渭濱，秋風金鼓震咸秦。
鳶肩竟欠封侯相，三尺檠邊老此身。
寒夜讀書三首·其二
作者：陸游
朝代：宋

韋編屢絕鐵硯穿，口誦手鈔那計年。
不是愛書即欲死，任從人笑作書顛。
寒夜遣懷
作者：陸游
朝代：宋

臨觴本不飲，憂多自成醉。
四方行萬里，不見埋憂地。
憶昔入京都，寶馬揺香鬃。
酣飲青樓夜，歌聲在半空。
去日不可挽，華髮忽垂領。
娟娟峨眉月，相對作凄冷。
月落照空床，不寐聽寒螿。
早知憂隨人，何用去故鄉。
寒暑
作者：陸游
朝代：宋

寒暑侵陵日夜衰，坐令齒髮不支持。
愛憎徇物去忘反，神氣養形誰復知。
布帔九條晨入靜，柏床五尺夜精思。
舊交勿恨江湖別，雲海神山會有期。
寒雨中偶賦二首·其一
作者：陸游
朝代：宋

鬢毛蕭颯齒根浮，徂歲翩翩肯暫留。
窮巷多泥誰問疾，空階滴雨又經秋。
自營可笑誇三窟，善守寧須筑百樓。
但使胸中機事盡，一樽隨處送悠悠。
寒雨中偶賦二首·其二
作者：陸游
朝代：宋

暮年心事與誰同，到處飄然一病翁。
斷夢凄凉燈影裏，殘詩零落雨聲中。
莫驚顔鬢渾非昨，略數朋儕已半空。
祠祿上還猶負愧，何功班綴冠仙蓬。
寒雨中夜坐
作者：陸游
朝代：宋

江村風雨晚冥冥，閉戶添衣愴客情。
爐爇松肪如蠟爨，鼎煎茶浪起灘聲。
團欒賴有兒同話，剝啄應無客可迎。
聊舉一杯生耳熱，頹然酣枕到窗明。
寒食
作者：陸游
朝代：宋

小市禁烟餘，東郊展墓初。
桐陰覆碧井，泉脈入清渠。
貧悴停遊舫，龍鍾廢荷鉏。
西窗斜日在，且復勘殘書。
寒食
作者：陸游
朝代：宋

峽雲烘日欲成霞，瀼水生紋淺見沙。
又向蠻方作寒食，強持巵酒對梨花。
身如巢燕年年客，心羨游僧處處家。
賴有春風能領略，一生相伴遍天涯。
寒食日九里平水道中
作者：陸游
朝代：宋

曉雨絲絲熟食時，泥深轍斷客行遲。
亂雲重疊藏山寺，野水縱橫入稻陂。
馬鬣松陰封舊隴，龜趺道左立新碑。
扶衰此出知能幾，清泪臨風不自持。
寒食省九里大墓
作者：陸游
朝代：宋

陌上簫聲正賣餳，籃輿兀兀雨冥冥。
人來平野一點白，山壓亂雲千疊青。
石馬朱門松下路，凍韲冷飯柳陰亭。
華顛尚記兒童日，撫事興懷涕自零。
寒食臨川道中
作者：陸游
朝代：宋

百卉千花了不存，墮溪飛絮看無痕。
家人自作清明節，老子來穿緑暗村。
日落啼鴉隨野祭，雨餘荒蔓上頽垣。
道邊醉飽休相避，作吏堪羞甚乞墦。
寓嘆
作者：陸游
朝代：宋

五畝烟蕪過半生，還山自笑又躬耕。
舂炊不繼兒啼飯，烹飪無方客絮羹。
遊宦人間身愈困，讀書燈下目幾盲。
退之已老當更事，猶向時人說善鳴。
寓嘆
作者：陸游
朝代：宋

五福惟無富，嗟予得已多。
禪房時託宿，酒市每酣歌。
詩瘦慵看鏡，棋鏖恐爛柯。
殘年猶有幾，切莫負漁蓑。
寓嘆
作者：陸游
朝代：宋

人生各自有窮通，世事寧論拙與工。
裹馬革心空許國，不龜手藥却成功。
早朝玉勒千門雪，夜坐蓬窗萬壑風。
借得奇書且勤讀，小兒能續地爐紅。
寓嘆
作者：陸游
朝代：宋

俗心浪自作棼絲，世事元知似弈棋。
舊業蕭然歸亦樂，餘年至此死何悲。
古人可作將誰慕，造物無心豈汝私。
已决殘春故溪去，短蓑垂釣月明時。
寓嘆
作者：陸游
朝代：宋

千載前人每暗同，眼邊俗客馬牛風。
作文要可張子布，飲酒思從陳孟公。
半世氛埃成潦倒，幾時蓑釣入空濛。
一庵處處皆堪老，莫怕無山著此翁。
寓嘆
作者：陸游
朝代：宋

孤生拙料事，諸老誤知人。
世故幾翻覆，此身常賤貧。
有書藏禹穴，無地靜胡塵。
衰病今年劇，呻吟欲過旬。
寓嘆
作者：陸游
朝代：宋

有位方憂失，無家豈念歸。
賢愚竟誰得，今昨兩皆非。
世事無長算，人情忽駭機。
細思如意處，惟有釣魚磯。
寓嘆
作者：陸游
朝代：宋

眼底誰爲耐久朋，倚肩按膝一烏藤。
虛名但可欺橫目，薄俗何時復結繩。
浮世百年悲冉冉，閑身萬事付騰騰。
年來更嘆龍鍾甚，欲探梅花病不能。
寓嘆
作者：陸游
朝代：宋

老生讀書百絕編，日晏忘食夜廢眠。
孝經一生行不盡，况有六籍陳吾前。
華軒玉食非素願，廣厦高墉實郵傳。
經營歸計笑時人，我老但須書數卷。
寓嘆
作者：陸游
朝代：宋

蕭疏殘髮數莖絲，勝負渾如未算棋。
萬里旌旗無昨夢，一蓑烟雨有新詩。
潜消暗換人誰在，小醉閑眠我自奇。
二十四年能幾許，汾陽回首亦成癡。
寓嘆三首·其一
作者：陸游
朝代：宋

心已忘斯世，天猶活此翁。
嫩湯茶乳白，軟火地爐紅。
課婢耘蔬甲，呼兒下釣筒。
生涯君勿笑，聊足慰塗窮。
寓嘆三首·其一
作者：陸游
朝代：宋

日夕羊牛下，月明烏鵲飛。
林林皆有託，貿貿獨安歸。
疾痼方求藥，秋高未製衣。
岷峨不遂隠，更恨昔謀非。
寓嘆三首·其三
作者：陸游
朝代：宋

短髮不禁搔，紓悲頼濁醪。
潦收溪瀨急，木落寺樓高。
善飯餘何欠，看雲亦足豪。
今朝有奇事，江浦得霜螯。
寓嘆三首·其三
作者：陸游
朝代：宋

裘薄便冬暖，簞空畏午饑。
臨成乞米帖，看入借車詩。
學古心猶壮，憂時語自悲。
公卿闕自重，社稷欲誰期。
寓嘆三首·其二
作者：陸游
朝代：宋

久矣門無客，高齋獨掩扉。
敢言消壮志，要是息危機。
清露夜自滴，孤雲寒不歸。
晨炊勿關念，更典箧中衣。
寓嘆三首·其二
作者：陸游
朝代：宋

交世非初志，謀生又絕疏。
家貧思辟穀，人忌悔知書。
門異回軒巷，乘無禿尾馿。
老頑君勿怪，萬事有乘除。
寓嘆二首·其一
作者：陸游
朝代：宋

江上霜風透弊袍，區區無奈簿書勞。
衰遲始憶壯遊樂，仕宦更知歸臥高。
人怪羊裘忘富貴，我從牛儈得賢豪。
俗間問訊真成懶，有手惟堪把蟹螯。
寓嘆二首·其一
作者：陸游
朝代：宋

白首還鄉厭蕨薇，倀倀自嘆欲疇依。
門庭不掃稀迎客，碪杵無聲未贖衣。
達士共知生是贅，古人嘗謂死爲歸。
耕疇幸可期中熟，又報殘蝗接翅飛。
寓嘆二首·其一
作者：陸游
朝代：宋

荷戈常記壯逰時，齒豁頭童不自知。
已分功名非力致，更悲文字與年衰。
端居漸覺從人懶，熟睡偏於聴雨宜。
自斷歸休君勿怪，一杯韲糁敵瓊糜。
寓嘆二首·其二
作者：陸游
朝代：宋

劍外歸耕夢不通，公車上疏路何從。
有心求縮地萬里，無羽可朝天九重。
狂誦新詩驅瘧鬼，醉吹横笛舞神龍。
明當采藥玉霄去，他日君看冰雪容。
寓嘆二首·其二
作者：陸游
朝代：宋

憶昔建炎南渡時，兵間脫死命如絲。
奉親百口一身在，許國寸心孤劍知。
坐有客瘖堪共醉，身今病忘莫求醫。
出門但畏從人事，臨水登山却未衰。
寓嘆二首·其二
作者：陸游
朝代：宋

醉撫酒壺憐矲矮，卧看香岫愛嶙峋。
舊時京洛塵埃面，今作江湖風月民。
幻世界中均起滅，太虚空裏孰寃親。
可齋入定論千劫，說與天魔任惱人。
寓嘆四首·其一
作者：陸游
朝代：宋

窮居諳世故，了了不如昏。
萬事慵挂眼，終年思杜門。
雲閑忘出岫，葉落喜歸根。
熟計惟當醉，寧論社甕渾。
寓嘆四首·其三
作者：陸游
朝代：宋

事外癡頑老，人中剩長身。
開顔時頼酒，閉口不言貧。
淡話常終夕，閑遊動歷旬。
漁翁偶相遇，疑是武陵人。
寓嘆四首·其二
作者：陸游
朝代：宋

小隠終非隠，休官尚是官。
早知農圃樂，不見道途難。
故國鷄豚社，貧家菽水歡。
至今清夜夢，猶覺畏濤瀾。
寓嘆四首·其四
作者：陸游
朝代：宋

老閲市朝久，紛紛常厭看。
人紆綬紫艾，家擁轂朱丹。
不羨官曹熱，惟憐眼境寒。
東塗與西抹，感舊一長嘆。
寓天慶觀有林使君年八十七方燒丹云一黍米大可化汞一斤爲黄金梅道人年八十五善醫
作者：陸游
朝代：宋

世路崎嶇久已忘，道腴禪悦度年光。
故攜開士降龍鉢，来寄高人夢蝶床。
只道燒金有劉向，不知賣藥是韓康。
日長坐覺非塵世，庭檜花開蜂蜜香。
寓寶相有作
作者：陸游
朝代：宋

掃地鏡面清，燒香雲氣潤。
道人敬愛客，危坐目不瞬。
童子髠兩髦，經禪亦精進。
我來願同龕，歡喜無少吝。
臨堂坐夜分，佛燈看墮燼。
清晨爽如秋，攝衣相問訊。
道在氛埃表，此語其殆信。
永愧小阮高，超然棄鬚鬢。
寓居小庵纔袤丈戲作
作者：陸游
朝代：宋

早衰甚畏寒，颼颼壓空館。
登閣望東庵，亭亭長一繖。
欣然願暫寓，竹底門可欵。
外看磔蝟毛，仰視覆鵠卵。
席纔置錐地，牖若窺天管。
瓦爐香不去，菅寢衾易暖。
頗疑漁庵結，又類土室窽。
家具止囊衣，弛擔著亦滿。
客來勿嗤陋，老我善用短。
猶能設胡床，相喚共茗椀。
寓懷四首·其一
作者：陸游
朝代：宋

脱粟未爲饑，短褐未爲寒。
衆毁心自可，身困氣愈完。
茆屋雖三間，趺坐則已寛。
濁酒不滿瓢，浩歌有餘歡。
祿食妻子樂，功名後人看。
成敗兩蝸角，貴賤一鼠肝。
芒芒百年夢，底物堪控摶。
不如學餐霞，駐此雙頰丹。
行披終南雲，飛渡黄河湍。
巋然過空城，人言古長安。
霜露蒙荆榛，喟然增永嘆。
寓懷四首·其三
作者：陸游
朝代：宋

我昔浮滄溟，浩渺難具論。
中外漭不辨，日月互吐吞。
神龍忽上騰，尾鬛風霆奔。
積浪自生火，烈焰焚乾坤。
笑謂同舟子，世豈無鵬鯤。
聊持豪逸氣，壓汝破碎魂。
寓懷四首·其二
作者：陸游
朝代：宋

蒼璧與黄琮，初非俗所貴。
粲然薦繅藉，可對越天地。
我豈賣餅兒，自衒三家市。
持槃叫道邊，雖售無乃愧。
文章等卜祝，王公以儒戲。
書成藏名山，此是千載事。
寓懷四首·其四
作者：陸游
朝代：宋

鮑魚載沙丘，鹿馬獻阿房。
泗上老亭長，仿佯起東方。
干戈暗宇縣，黥徒化侯王。
富貴誠可慕，葅醢亦足當。
青門獨無恙，種瓜亦何傷。
後有阮嗣宗，絕識未易量。
楚漢真豎子，孰謂斯人狂。
寓興
作者：陸游
朝代：宋

窮巷無來客，秋風獨浩歌。
壯年閑處老，佳日病中過。
甚欲携長鑱，仍思擁短蓑。
逢山皆可隱，不必上三峨。
寓舍偶題
作者：陸游
朝代：宋

轉徙身飄梗，淹留等繫匏。
雁孤依遠渚，鳩拙寄空巢。
寒日頳梨頰，清霜長橘包。
平生麴道士，歲晚欲深交。
寓舍書懷
作者：陸游
朝代：宋

借得茅齋近筰橋，羈懷病思兩無聊。
春從豆蔲梢頭老，日向樗蒱齒上消。
叢竹曉兼風力横，高梧夜挾雨聲驕。
書生莫倚身常健，未畫凌烟鬢已凋。
寓舍聞禽聲
作者：陸游
朝代：宋

日暖林梢鵯鵊鳴，稻陂無處不青青。
老農睡足猶慵起，支枕東窗盡意聽。
寓蓬萊館
作者：陸游
朝代：宋

朱門高柳畫橋南，掠面風埃喜解驂。
霽日偶逢春盎盎，野人不慣屋潭潭。
堂中剩喜簪裾集，樓上時聞鼓角酣。
明發扁舟覓歸路，趁時吾欲事農蠶。
寓蓬萊館
作者：陸游
朝代：宋

道山方夢斷，稅駕復蓬萊。
海上羝應乳，遼東鶴已回。
客驚添鬢雪，自笑久心灰。
底事妨人睡，樓頭暮角哀。
寓蓬萊館二首·其一
作者：陸游
朝代：宋

桐葉吹殘蕉葉黄，驛窗微雨送凄涼。
長安許史無平素，莫恨棲棲立路旁。
寓蓬萊館二首·其二
作者：陸游
朝代：宋

古驛蕭蕭獨倚闌，角聲催晚雨催寒。
殘年遇合應無日，猶說新豐强自寛。
寓規三首·其一
作者：陸游
朝代：宋

百疾皆有源，雖愚猶自知。
惟其忽不念，所以悔莫追。
微隙爲無傷，一壞誰能支。
宴安比鴆毒，先民不吾欺。
寓規三首·其三
作者：陸游
朝代：宋

人生孰無疾，治疾惟欲瘳。
疾瘳藥不止，乃有過劑憂。
節食戒屬饜，養氣常致柔。
金丹無此功，往哉勤自修。
寓規三首·其二
作者：陸游
朝代：宋

分量各有窮，升龠不受斗。
滿盈靡懷懼，覆敗乃自取。
衣笥無復褌，食案有三韭。
貧狹雖可嗤，比汝差耐久。
寓言三首·其一
作者：陸游
朝代：宋

濟劇人才易，扶顛力量難。
爲謀須遠大，守節要堅完。
氣與秋天杳，胸吞夢澤寬。
方知至危地，自有泰山安。
寓言三首·其三
作者：陸游
朝代：宋

山海三家市，風烟五畝園。
藜羹均玉食，茅屋陋朱門。
耕釣此身老，乾坤吾道尊。
故交淪落盡，至理與誰論。
寓言三首·其二
作者：陸游
朝代：宋

出仕謝招麾，還家美蕨薇。
深居全素志，大路息危機。
世變生呼吸，人情忽細微。
床頭周易在，捨此欲安歸。
寓館晚興
作者：陸游
朝代：宋

隨牒人間不自憐，衢州孤驛更蕭然。
百年細數半行路，萬事不如長醉眠。
髮短經秋真種種，腹寛耐事只便便。
晚窗商略唯當飲，安得黄花到眼邊。
寓驛舍
作者：陸游
朝代：宋

閑坊古驛掩朱扉，又憩空堂綻客衣。
九萬里中鯤自化，一千年外鶴仍歸。
遶庭數竹饒新筍，解带量松長舊圍。
惟有壁間詩句在，暗塵殘墨兩依依。
寶劍吟
作者：陸游
朝代：宋

幽人枕寶劍，殷殷夜有聲。
人言劍化龍，直恐興風霆。
不然憤狂虜，慨然思遐征。
取酒起酹劍，至寶當潛形。
豈無知君者，時來自施行。
一匣有餘地，胡爲鳴不平。
寶積寺
作者：陸游
朝代：宋

偶來遊古寺，景逐眼前生。
巖上高僧坐，林間野客行。
望窮滄海遠，吟久暮雲平。
此境真難到，登臨暫適情。
寺壁偶題
作者：陸游
朝代：宋

斷山支徑得行吟，度磵穿林不厭深。
雉挾兩雌飛谷口，烏將數子下牆陰。
前三喜接高人語，方寸寧容俗慮侵。
少待新春好風日，不妨携客更相尋。
寺居夙興
作者：陸游
朝代：宋

閑居無一事，睡少自夙興。
空庭翠霧合，高樹紅日昇。
曳杖遶四廊，悄然不逢僧。
厨烟俄漠漠，魚鼓亦登登。
晨粥香滿堂，粱肉坐可憎。
匡山在何許，吾将買行縢。
寺居睡覺二首·其一
作者：陸游
朝代：宋

虚窗寂寂夜三更，燈斂殘光避月明。
老懶只貪春睡美，愧聞童子誦經聲。
寺居睡覺二首·其二
作者：陸游
朝代：宋

心地安平曉夢長，忽聞魚鼓動修廊。
披衣起意清羸甚，想像雲堂缹粥香。
寺楼月夜醉中戲作三首·其一
作者：陸游
朝代：宋

素璧徐升天宇閑，連峰積雪蒼茫間。
楼臺是處可見月，無此巉巉群玉山。
寺楼月夜醉中戲作三首·其三
作者：陸游
朝代：宋

海山縹緲玉真妃，貪看冰輪不肻歸。
楼上三更風露冷，旋圍步障換羅衣。
寺楼月夜醉中戲作三首·其二
作者：陸游
朝代：宋

水精盞映碧琳腴，月下泠泠看似無。
此酒定從何處得，判知不是文君壚。
寺閣
作者：陸游
朝代：宋

三髽初得牧牛童，兩扇新成釣舸篷。
偶訪野僧過射的，却衝微雨上樵風。
登山未減青鞋興，到手俄驚綠酒空。
自笑此身猶健在，試憑重閣送飛鴻。
射的山觀梅二首·其一
作者：陸游
朝代：宋

射的山前雨墊巾，籬邊初見一枝新。
照谿盡洗驕春意，倚竹真成絕代人。
餐玉元知非火食，化衣應笑走京塵。
即今畫史無名手，試把清詩當寫真。
射的山觀梅二首·其二
作者：陸游
朝代：宋

凌厲冰霜節愈堅，人間乃有此癯仙。
坐收國士無雙價，獨立東皇太一前。
此去幽尋應盡日，向来别恨動經年。
花中竟是誰流輩，欲許芳蘭恐未然。
將之榮州取道青城
作者：陸游
朝代：宋

倚天山作海濤傾，看遍人間兩赤城。
自笑年年隨宦牒，不如處處得閑行。
草痕沙際猶餘緑，楓葉霜餘已带頳。
歸去還堪咤兒輩，錦囊三十六峥嶸。
將入閩夜行之雲門
作者：陸游
朝代：宋

東騖並偏門，籃輿兀睡昏。
紡燈穿壁罅，吠犬闖籬根。
久客悲行役，清愁怯夢魂。
餘生猶幾出，回首付乾坤。
將至京口
作者：陸游
朝代：宋

臥聽金山古寺鐘，三巴昨夢已成空。
船頭坎坎回帆鼓，旗尾舒舒下水風。
城角危樓晴靄碧，林間雙塔夕陽紅。
銅瓶愁汲中𤃩水，不見茶山九十翁。
將至金陵先寄獻劉留守
作者：陸游
朝代：宋

梁益羈遊道阻長，見公便覺意差彊。
别都王氣半空紫，大將牙旗三丈黄。
江面水軍飛海鶻，帳前羽箭射天狼。
歸來要了浯溪頌，莫笑狂生老更狂。
將赴官夔府書懷
作者：陸游
朝代：宋

病夫喜山澤，抗志自年少。
有時緣龜饑，妄出丏鶴料。
亦嘗厠朝紳，退懦每自笑。
正如怯酒人，雖愛不敢釂。
一從南昌免，五歲嗟不調。
朝廷每哀矜，幙府誤辟召。
終然斂孤迹，萬里遊絕徼。
民風雜莫徭，封域近無詔。
凄涼黄魔宫，峭絕白帝廟。
又嘗聞此邦，野陋可嘲誚。
通衢舞竹枝，譙門對山燒。
浮生一夢耳，何者可慶吊。
但愁癭纍纍，把鏡羞自照。
將軍行
作者：陸游
朝代：宋

將軍入奏平燕筞，持笏榻前親指畫。
天山熱海在目中，下殿即日名烜赫。
馳出都門雪初霽，直過黄河冰未坼。
繡旗方掠桑乾渡，羽檄已入金臺陌。
勇士如鷹健欲飛，孱王似兔何勞搦。
戎服押俘獻廟社，正衙第賞頒詔冊。
端門賜酺天下慶，御觴尚恨滄溟迮。
從来文吏喜相輕，聊遣濡毫書竹帛。
將進酒
作者：陸游
朝代：宋

我欲挽住北斗杓，常指蒼龍無動摇。
春風日夜吹草木，只有榮盛無時凋。
我欲剗斷日行道，陽烏當空月杲杲。
非惟四海常不夜，亦使人生失衰老。
如山積麴高崔嵬，大江釀作蒲萄醅。
頹然一醉三千杯，借問白髮何從來。
將離江陵
作者：陸游
朝代：宋

暮暮過渡頭，旦旦走隄上。
舟人與關吏，見熟識顔狀。
癡頑久不去，常恐遭誚讓。
昨日倒檣竿，今日聮百丈。
買薪備雨雪，儲米滿瓶盎。
明當遂去此，障袂先側望。
即今孟冬月，波濤幸非壯。
潦收出奇石，霧卷見疊嶂。
地嶮多崎嶇，峽束少平曠。
從來樂山水，臨老愈跌宕。
皇天憐其狂，擇地令自放。
山花白似雪，江水緑於釀。
竹枝本楚些，妙句寄悽愴。
何當出清詩，千古續遺唱。
對月二首·其一
作者：陸游
朝代：宋

遠客厭征路，流年逢素秋。
不知今夜月，還照幾人愁。
對月二首·其二
作者：陸游
朝代：宋

草草治杯盤，三更月露寒。
茆簷雖隠翳，終勝客中看。
對酒
作者：陸游
朝代：宋

古今共有死，長短無百年。
方其欲暝時，如困得熟眠。
世以生時心，妄度死者情。
疑其不忍去，一笑可絕纓。
區區計生死，不如持一觴。
一觴澆不平，萬事俱可忘。
待酒忘萬事，猶是役於酒。
醉醒不到處，夭魔自奔走。
對酒
作者：陸游
朝代：宋

天上何曾許寄愁，酒中正自可忘憂。
不能上樹作巢飲，尚辦滿船供拍浮。
神仙可學君豈信，衣食裁足吾何求。
但憶人如王粲輩，相携一笑賦登樓。
對酒
作者：陸游
朝代：宋

平生但信緣，作計每不審。
舂炊官倉粟，一飽輒甘寢。
二年棄微祿，溝壑方懔懔。
藜羹闕鹽酪，豆飯雜沙墋。
偶然餓不死，得酒猶痛飲。
捩回灧澦柁，喚省邯鄲枕。
對酒
作者：陸游
朝代：宋

扇邉生怕庾公塵，索笑來逰錦水濵。
四野雲齊初釀雪，一枝梅動已催春。
緑尊有味能消日，白髮無情不貸人。
商略此生何所恨，太平時得自由身。
對酒
作者：陸游
朝代：宋

手摘酴醿翦牡丹，山家草草亦杯盤。
溪頭一夜風吹雨，又作殘春幾日寒。
對酒
作者：陸游
朝代：宋

新酥鵝兒黄，珍橘金彈香。
天公憐寂寞，勞我以一觴。
胸中萬卷書，老不施毫芒。
持酒一澆之，與汝俱深藏。
生當老窮巷，死埋南山岡。
古来共如此，已矣庸何傷。
對酒
作者：陸游
朝代：宋

斷簡殘編不策勛，東皋猶得肆微勤。
榮枯一枕春來夢，聚散千山雨後雲。
烟水幸堪供眼界，世緣何得累心君。
床頭小甕今朝熟，撥置閑愁且一欣。
對酒
作者：陸游
朝代：宋

社醅又借醉顔酡，手挽鄰翁作浩歌。
江月偏能照蓬戶，京塵終不汙漁蓑。
苦吟且復欹吾帽，對弈真當爛汝柯。
回首紛紛俱夢耳，人間何處有天魔。
對酒
作者：陸游
朝代：宋

神僊豈易學，富貴不容求。
百歲儻未盡，一樽差可謀。
鐘鳴上方晚，桂發小山秋。
處處多幽趣，攢眉勿浪愁。
對酒
作者：陸游
朝代：宋

簷鐸鳴雜珮，簾旌動微波。
我老懶讀書，如此長日何。
名酒来清江，嫩色如新鵝。
奇葅映玉盤，珍鮓開緑荷。
萬事姑置之，逌然酣且歌。
宦遊亦何好，且復小婆娑。
秋風雲門道，踏月捫青蘿。
對酒
作者：陸游
朝代：宋

老子不堪塵世勞，且當痛飲讀離騷。
此身幸已免虎口，有手但能持蟹螯。
牛角挂書何足問，虎頭食肉亦非豪。
天寒欲與人同醉，安得長江化濁醪。
對酒
作者：陸游
朝代：宋

識字記姓名，擊劍一人敵。
孫吳相斫書，了解亦何益。
不如黄金罍，瀲瀲春波碧。
欣然對之笑，未飲愁已釋。
白頭生黑絲，蒼顔桃李色。
金丹空九轉，正恐無此力。
朝飲績五斗，莫飲髠一石。
寄謝采芝翁，無爲老青壁。
對酒
作者：陸游
朝代：宋

賦性雖耽酒，其如老病身。
氣衰成小戶，醅濁號賢人。
疏廣矜君賜，劉伶畏婦嗔。
蘭亭獨超絕，千載擅清真。
對酒
作者：陸游
朝代：宋

酒非攻愁具，本頼以適意。
如接名勝遊，所挹在風味。
庸子墮世紛，但欲蘄一醉。
麴生絕俗人，笑汝非真契。
對酒
作者：陸游
朝代：宋

醫從和扁来，未著却老方。
吾晚乃得之，莫如麴糵良。
一杯臉生春，況復累十觴。
坐令桃花紅，換盡霜葉黄。
看鏡喜欲舞，追還少年狂。
但恨寶釵樓，胡沙隔咸陽。
芳華雖無恙，萬里遥相望。
感嘆徑投枕，悲歡兩茫茫。
對酒
作者：陸游
朝代：宋

閑愁如飛雪，入酒即消融。
好花如故人，一笑杯自空。
流鶯有情亦念我，柳邉盡日啼春風。
長安不到十四載，酒徒往往成衰翁。
九環寶带光照地，不如留君雙頰紅。
對酒二首·其一
作者：陸游
朝代：宋

温如春色爽如秋，一榼燈前自獻酬。
百萬愁魔降未得，故應用爾作戈矛。
對酒二首·其一
作者：陸游
朝代：宋

素月度銀漢，紅螺斟玉醪。
染丹梨半頰，斫雪蟹雙螯。
詩就吟逾苦，杯殘興尚豪。
閑愁翦不斷，剩欲借并刀。
對酒二首·其二
作者：陸游
朝代：宋

嘆息人真未易知，暮年始覺麴生奇。
個中妙趣誰堪語，最是初醺未醉時。
對酒二首·其二
作者：陸游
朝代：宋

密汙持苫屋，寒蘆用織簾。
彘肩柴熟罨，蓴菜豉初添。
黄甲如盤大，紅丁似蜜甜。
街頭桑葉落，相喚指青帘。
對酒作
作者：陸游
朝代：宋

憑閣風吹帽，穿林雨墊巾。
相呼十日飲，不負百年身。
陌上金羈馬，墳前石琢麟。
於吾竟何有，笑殺武陵人。
對酒作
作者：陸游
朝代：宋

羨門安期何在哉，河流上泝崑崙開。
白雲不與隱居老，孤鶴自下遼天來。
春江風物正閑美，綠浦潮平柁初起。
暮吹長笛發巴陵，曉挂高帆渡湘水。
世間萬變更故新，會當太息摩銅人。
脫裘取酒藉芳草，與子共醉壺中春。
對酒作
作者：陸游
朝代：宋

飲酒豪如卷白波，遣愁難似塞黄河。
多聞只解爲身累，後死空令見事多。
未試神仙餐玉法，且賡壯士入關歌。
此心不道無人識，雪鬢蕭蕭奈老何。
對酒作
作者：陸游
朝代：宋

齒落不廢嚼，足跛尚能履。
書生之所遭，僥倖有如此。
自知窮事業，元不直杯水。
徒行若車安，蔬食如肉美。
或時得斗酒，亦復招鄰里。
不肯歌烏烏，行矣呼起起。
對酒嘆
作者：陸游
朝代：宋

鏡雖明不能使醜者妍，酒雖美不能使悲者樂。
男子之生桑弧蓬矢射四方，古人所懷何磊落。
我欲北臨黄河觀禹功，干戈不息塵漠漠。
又欲南適蒼梧吊虞舜，九疑難尋眇聨絡。
惟有一片心，可受生死託。
千金輕擲重意氣，百舍孤征赴然諾。
或攜短劍隠紅塵，亦入名山燒大藥。
兒女何足顧，歲月不貸人。
黑貂十年弊，白髮一朝新。
半酣耿耿不自得，清嘯長歌裂金石。
曲終四座慘悲風，人人掩泪無人色。
對酒懷丹陽成都故人
作者：陸游
朝代：宋

勞生常羨髑髏樂，死時却悔生時錯。
花前有酒不肯狂，回首朱顔已非昨。
君看古來賢達人，終日飲酒全其真。
世間萬事竟何有，金樽翠杓差關身。
放翁少日無凡客，飛觴縱樂皆豪傑。
清歌一曲梁塵起，腰鼓百面春雷發。
故人仙去蓬萊宮，鸞絲鳳竹醉春風。
石帆山下孤舟雪，一段清愁付此翁。
對酒戲作
作者：陸游
朝代：宋

去日奔輪不啻過，凌烟勲業已蹉跎。
只言一寸丹心在，無奈千莖白髮何。
色比鵝雛京口酒，聲如珠貫渭城歌。
身閑取醉真當勉，莫學癡人夢螘窠。
對酒戲作二首·其一
作者：陸游
朝代：宋

杖頭高挂百青銅，小立旗亭滿袖風。
莫笑村醪薄無力，衰顔也得暫時紅。
對酒戲作二首·其二
作者：陸游
朝代：宋

亂插酴醿壓帽偏，鵝黄酒色映觵船。
醺然一枕虛堂睡，頓覺情懷似少年。
對酒戲詠
作者：陸游
朝代：宋

淺傾西國蒲萄酒，小嚼南州豆蔻花。
更拂烏絲寫新句，此翁可惜老天涯。
對酒戲詠二首·其一
作者：陸游
朝代：宋

不管詩人大瘦生，但念酒徒稀醉眠。
憑誰爲畫畢吏部，縛著鄰家春甕邊。
對酒戲詠二首·其二
作者：陸游
朝代：宋

長安市中多美酒，一斗財當三百錢。
堪笑書生消幾許，有錢十萬醉經年。
對酒示坐中
作者：陸游
朝代：宋

綠橙丹柿鬭時新，一笑聊誇老健身。
大度乾坤容縱酒，多情風月伴垂綸。
初生京洛逢時泰，幼度江淮避虜塵。
八十年間窮不死，猶能澗底束荆薪。
對鏡
作者：陸游
朝代：宋

歲月雖遄邁，形容未苦癯。
髮如新沐潤，顔似半酣朱。
書讀常終卷，山行亦却扶。
悠悠隨日過，不復嘆頭顱。
對鏡
作者：陸游
朝代：宋

鏡中衰顔失敷腴，綠鬢已作霜蓬枯。
兩肩聳聳似山字，曳杖更有蠻童扶。
自驚何以致此老，亟欲修敬問起居。
徐徐熟視乃大笑，但記昔我忘今吾。
今吾雖憊頗神王，飛仙正可折簡呼。
遠遊縱未從谿父，醉眼猶能隘具區。
對鏡
作者：陸游
朝代：宋

面大如盤七尺身，珥貂自合上麒麟。
詩家事業君休問，不獨窮人亦瘦人。
對食
作者：陸游
朝代：宋

人苦不知足，貪欲浩無窮。
豹胎日饜飫，萍虀却時供。
飲豚以人乳，萬乘亦改容。
方其未遇時，鵝䏑動英雄。
哀哉王相國，計墮飯後鐘。
所以賢達士，一視約與豐。
我亦蹭蹬者，羈遊半生中。
木槃飽藜莧，美與玉食同。
口腹嗟幾何，曾是役我躬。
放箸一笑粲，賦詩曉愚公。
對食
作者：陸游
朝代：宋

天賦元無滿谷羊，不煩粱肉汙龜腸。
忽逢客釜蒓羹美，遥憶山厨麥飯香。
正有一簞元自足，縱嘲三韭亦何傷。
江邊烟岫參差路，便喚漁舟莫治裝。
對食
作者：陸游
朝代：宋

蓬藋生庭葉擁階，經旬飯豆爨枯䕸。
烟霄舊謂行夷路，薪水今悲繫病懷。
夢裏百年元易過，人間萬事苦難諧。
癡兒自墮闍黎計，歡喜聞鐘已過齋。
對食作
作者：陸游
朝代：宋

潦餘多稼猶中熟，種晚嘉蔬亦半收。
黄耳蕈生殊自喜，白頭韭長復何求。
比量傍舍慚溫飽，誦詠農書儆墮偷。
偶有一樽難獨啜，過門誰肯小遲留。
對食作
作者：陸游
朝代：宋

賤士窮愁殆萬端，幸隨所遇即能安。
乞漿得酒豈嫌薄，賣馬僦船常覺寬。
少壯已辜三釜養，飄零敢道一袍單。
飯餘捫腹吾真足，苜蓿何妨日滿盤。
對食戲作二首·其一
作者：陸游
朝代：宋

香粳炊熟泰州紅，苣甲蓴絲放箸空。
不爲休官須惜費，從來簡儉作家風。
對食戲作二首·其二
作者：陸游
朝代：宋

米如玉粒喜新舂，菜出烟畦旋摘供。
但使胸中無愧怍，一餐美敵紫駝峰。
對食戲作六首·其一
作者：陸游
朝代：宋

霜餘蔬甲淡中甜，春近靈苗嫩不蘞。
采掇歸來便堪煮，半銖鹽酪不須添。
對食戲作六首·其三
作者：陸游
朝代：宋

春前臘後物華催，時伴兒曹把酒杯。
蒸餅猶能十字裂，餛飩那得五般來。
對食戲作六首·其二
作者：陸游
朝代：宋

白鹽赤米了朝餔，拗項何妨煮瓠壺。
一種是貧吾尚可，鄰家稗飯亦常無。
對食戲作六首·其五
作者：陸游
朝代：宋

冰壺欲著先生傳，髯簿卑凡豈得書。
常恨當年定交晚，枉教渴死老相如。
對食戲作六首·其六
作者：陸游
朝代：宋

黄昏來扣野人扉，笑語欣欣意不遲。
葑火正紅煨芋美，不妨秉炬雪中歸。
對食戲作六首·其四
作者：陸游
朝代：宋

栟櫚子嫩供香飯，皂莢芽新簇冷淘。
常使先生飽捫腹，其餘萬事一秋毫。
對食戲詠
作者：陸游
朝代：宋

一飽欣逢歲小穰，時憑野餉誑枯腸。
橙黄出臼金齏美，菰脆供盤玉片香。
客送輪囷霜後蟹，僧分磊落社前薑。
秋來幸是身强健，聊爲佳時舉一觴。
對食戲詠
作者：陸游
朝代：宋

癭榼傾桑落，毫杯點雨前。
冰梨頳似頰，霜栗大如拳。
洗鬴烹蔬甲，携鉏斸荀鞭。
餘年只此是，切勿念腥膻。
對食書愧
作者：陸游
朝代：宋

連年寬水旱，天若相懸車。
粗有芋魁豆，併忘熊掌魚。
先生飯不足，賢者食無餘。
老我知何幸，晨盤厭美蔬。
對食有感二首·其一
作者：陸游
朝代：宋

杯酌以助氣，匕筯以充腹。
沾醉與屬饜，其害等嗜慾。
啜醨有餘歡，食淡百味足。
養生所甚惡，旨酒及大肉。
老翁雖無能，更事嗟已熟。
勿嘆茆三間，養汝山林福。
對食有感二首·其二
作者：陸游
朝代：宋

我老雖無家，其實如客耳。
食至舉匕箸，飽則捨而起。
厨人有勤惰，我豈形慍喜。
園畦摘青蔬，地碓舂赤米。
勞人固已多，坐享顙常泚。
作詩本自規，亦以告閭里。
小亭
作者：陸游
朝代：宋

除地編茅作小亭，一川風露對青冥。
殘螢欲盡猶穿戶，落葉初飛已滿庭。
櫟老無心求匠石，鬼靈有說拒奴星。
餘年默數能多少，盡付黄庭兩卷經。
小僧乞詩
作者：陸游
朝代：宋

風前掩苒草吹香，溪上霏微雨送涼。
萬里安西無夢到，却尋僧話破年光。
小兒入城
作者：陸游
朝代：宋

小兒破帽出求師，老父寒爐夜畫詩。
不耐青燈寫孤影，聊呼薄酒慰長饑。
我今僅守詩書業，汝勿輕捐少壯時。
但恨北風如許惡，湖橋歸路想流澌。
小凉
作者：陸游
朝代：宋

羸軀一夏困沉綿，不在林間即水邊。
高卧已忘浮世事，小凉漸近早秋天。
桔槔軋軋鳴幽圃，舴艋遥遥入暮烟。
餘日無多那諱得，逢人自笑說明年。
小出塞曲
作者：陸游
朝代：宋

全師出雁塞，百戰運龍韜。
金絡洮州馬，珠装夏國刀。
度沙風破肉，攻壘雪平壕。
明日受降處，甲齊熊耳高。
小圃
作者：陸游
朝代：宋

剡曲西邊筑草堂，小園聊復寄相羊。
魚行水際汀蘋動，麝過林中野草香。
覓句有時携筆硯，遣懷隨事具杯觴。
少年朋舊凋零盡，不獨思人亦自傷。
小圃獨酌
作者：陸游
朝代：宋

少時裘馬競豪華，豈料今爲老圃家。
數點霏微社公雨，兩叢閑淡女郎花。
詩成枕上常難記，酒滿街頭却易賒。
自笑邇來能用短，只將獨醉作生涯。
小圃醉中作
作者：陸游
朝代：宋

搖落園林探借春，耄期詩酒肯輸人。
狂時湖海猶嫌迮，達處羲農亦未淳。
木葉蔽身如盛服，藜羹加糝即常珍。
巢由尚隠唐虞代，漫道桃源是避秦。
小園
作者：陸游
朝代：宋

小園草木手栽培，袤丈清池數尺臺。
拄杖倦時閑倚壁，芳醪熟後喜傳杯。
春蕪滿地鹿忘去，夏木成陰鶑自來。
堪笑山童慚飽食，時時走報一花開。
小園
作者：陸游
朝代：宋

新作小溪園，牽藤迮縛門。
釣船横北渚，樵路接東村。
静坐依林樾，慵眠傍竹根。
還家日已夕，棲雀閙黄昏。
小園
作者：陸游
朝代：宋

松菊僅三畝，作園真強名。
馴禽驚不去，熟果墜無聲。
倦就盤陀坐，閑拈楖栗行。
茅亭亦疏豁，憑檻看春耕。
小園
作者：陸游
朝代：宋

窄窄柴門短短籬，山家隨分有園池。
客因問字來攜酒，僧趁分題就賦詩。
晨露每看花藟坼，夕陽頻見樹陰移。
拂衣司諫猶忙在，此趣淵明却少知。
小園
作者：陸游
朝代：宋

蕭散遺塵事，栽培得小園。
土鬆花意活，林暖鳥言繁。
餐酪供晨鉢，葅芹薦晚樽。
餘年君莫問，送老向孤村。
小園
作者：陸游
朝代：宋

誰爲閑愁撥不開，小園也復有池臺。
清泉白石皆吾友，綠李黄梅盡手栽。
衝雨茭鷄時上下，近人栗鼠不驚猜。
自憐兩屨猶輕捷，不待兒扶日日來。
小園四首·其一
作者：陸游
朝代：宋

小園烟草接鄰家，桑柘陰陰一徑斜。
臥讀陶詩未終卷，又乘微雨去鋤瓜。
小園四首·其三
作者：陸游
朝代：宋

村南村北鵓鴣聲，水刺新秧漫漫平。
行遍天涯千萬里，却從鄰父學春耕。
小園四首·其二
作者：陸游
朝代：宋

歴盡危機歇盡狂，殘年惟有付耕桑。
麥秋天氣朝朝變，蠶月人家處處忙。
小園四首·其四
作者：陸游
朝代：宋

少年壯氣吞殘虜，晚覺丘樊樂事多。
駿馬寶刀俱一夢，夕陽閑和飯牛歌。
小園新晴二首·其一
作者：陸游
朝代：宋

散髮陽狂不計年，園林只在小窗前。
斷虹千尺卷殘雨，新月一鈎生暮天。
臘釀拆泥留客醉，山茶落磑喚兒煎。
物華心賞元無盡，剩住人間作地仙。
小園新晴二首·其二
作者：陸游
朝代：宋

衰病猶煩藥石功，殘春終日在園中。
地偏幽草爲誰綠，雨霽新花如許紅。
足蹇扶持須稚子，杯深暖熱賴鄰翁。
此身雖向閑中老，若比休休却未同。
小園春思二首·其一
作者：陸游
朝代：宋

小軒愁入丁香結，幽徑春生豆蔻梢。
若論此時吟思苦，縱磨鐵硯也成凹。
小園春思二首·其二
作者：陸游
朝代：宋

重臺諼草初離土，百葉緗梅已滿枝。
莫道山家殺風景，也能醉倒向東籬。
小園獨立
作者：陸游
朝代：宋

草香無處覓，花嫩不禁飛。
澤國春歸晚，柴門客過稀。
新泥添燕戸，細雨濕鶯衣。
倚杖臨階久，衰翁氣力微。
小園獨酌
作者：陸游
朝代：宋

橫林搖落弄微丹，深院蕭條作小寒。
秋氣已高殊可喜，老懷多感自無歡。
鹿初離母斑猶淺，橘乍經霜味尚酸。
小酌一卮幽興足，豈須落佩與頹冠。
小園竹間得梅一枝
作者：陸游
朝代：宋

若耶溪邊鶴髮叟，流落一生端坐口。
如今不怕桃李嗔，更因竹君得梅友。
嶺頭羈旅萬里愁，江上凄涼一杯酒。
枝横澹月影在地，蘂插烏巾香馥手。
交情歲晚金石堅，孤操凜然真耐久。
荒山野水終自得，銀燭金壺亦何有。
夢魂不接莊周蝶，心事肯付張緒柳。
晚來畫角動高城，起舞聊爲放翁壽。
小園花盛開
作者：陸游
朝代：宋

厭住愁城徙醉鄉，春風也肯到山房。
鴨頭綠漲池平岸，猩血紅深杏出牆。
淡薄相遭心已懶，修行無力夢猶狂。
更嗟著句多塵思，慚愧溪藤似截肪。
小壘
作者：陸游
朝代：宋

小壘荒寒外，高齋寂寞中。
貧妨挂冠快，病減讀書功。
橋斷春江白，雲穿夕照紅。
悠然扶杖處，歲月嘆匆匆。
小室
作者：陸游
朝代：宋

地褊焚香室，窗昏釀雪天。
爛炊二龠飯，側枕一肱眠。
身似嬰兒日，家如太古年。
狸奴不執鼠，同我愛青氈。
小室
作者：陸游
朝代：宋

小室僅容膝，焚香觀昨非。
出門寜有碍，知我正須希。
霜橘爭棋樂，仙壺賣藥歸。
平生釣竿手，不解叩黄扉。
小室
作者：陸游
朝代：宋

窗几窮幽致，圖書發古香。
尺池魚鱍鱍，拳石樹蒼蒼。
老去身猶健，秋來日自長。
養生吾豈解，懶或似嵇康。
小室
作者：陸游
朝代：宋

術淺難醫忘，文疏不送窮。
詩囊逢厄運，藥裹少新功。
小室香凝碧，明窗日射紅。
鄰翁來問疾，少話莫匆匆。
小室晚酌
作者：陸游
朝代：宋

病不禁寒怯早霜，東齋隨事具杯觴。
清時寛大何妨醉，白首龍鍾未減狂。
枝葉扶檠山果熟，鹽醯調適野蔬香。
興闌徑覔華胥路，枕藉圖書滿一床。
小室逃暑
作者：陸游
朝代：宋

千頃菰蒲萬里風，漁翁散髮卧孤篷。
何如此室纔尋丈，常在冰壺雪窖中。
小宴
作者：陸游
朝代：宋

洗君鸚鵡杯，酌我蒲萄醅。
冒雨鶯不去，過春花續開。
英雄漫青史，富貴亦黄埃。
今夕湖邊醉，還須秉燭回。
小山之南作曲欄石磴繚繞如棧道戲作二篇·其一
作者：陸游
朝代：宋

羈遊隨處得哦詩，掃溉軒窗每恨遲。
已幻小山寬客恨，更添危磴作兒嬉。
偶留塞上寜無數，徑返湖邊已有期。
誰遣化工娛此老，幽花微拆緑苔滋。
小山之南作曲欄石磴繚繞如棧道戲作二篇·其二
作者：陸游
朝代：宋

吏退庭空剩得閑，一窗如在翠微間。
半崖縈棧遊秦路，疊嶂生雲入剡山。
真有巖居臨絕壑，但無漁艇繫寒灣。
躋攀自苦君休笑，寸步何曾不險艱。
小市
作者：陸游
朝代：宋

小市狂歌醉墮冠，南山山色跨牛看。
放翁胸次誰能測，萬里秋空未是寬。
小市
作者：陸游
朝代：宋

小市門前沙作堤，杏花雖落不霑泥。
客心尚壯身先老，江水方東我獨西。
蹔憩軒窗仍汛掃，遠遊書劍亦提攜。
子規應笑飄零慣，故傍茆簷盡意啼。
小市
作者：陸游
朝代：宋

春風小市畫橋橫，橋北橋南次第行。
絕景惟詩號勍敵，閑愁頼酒作長城。
樓臺到處靈和柳，簾幕誰家子晉笙。
薄暮歸來漁火閙，放翁自笑欲忘情。
小市暮歸
作者：陸游
朝代：宋

愛酒行行訪市酤，醉中亦有稚孫扶。
林梢殘葉吹都盡，烟際孤舟遠欲無。
野餉每思羹苜蓿，旅炊猶得飯雕胡。
青山在眼何時到，堪嘆年來病滿軀。
小徑登東山繚行自西北至溪上
作者：陸游
朝代：宋

行穿犖确度谽谺，小立風中客袖斜。
衰草雙雙點飛蝶，長空一一送栖鴉。
荻洲薄暮收魚網，茆舍初寒響緯車。
誰道老人多感慨，未妨尊酒樂年華。
小憩
作者：陸游
朝代：宋

徐行散腰膂，小憩嗇精神。
休養觀書眼，調娛宴坐身。
青氊我家舊，紅粟太倉陳。
溫飽無餘事，寒龜息自勻。
小憩前平院戲書觸目
作者：陸游
朝代：宋

道邊小寺名前平，殘僧二三屋半傾。
旁分千畦畫楸局，正對一山横翠屏。
修纖弱蔓上幽援，堅瘦穉柏當前榮。
稻秧正青白鷺下，桑椹爛紫黄鸝鳴。
村虚賣茶已成市，林薄打麥惟聞聲。
泥行扶犁吒新犢，野饁燒笋炊香秔。
十年此樂發夢想，忽然到眼難爲情。
上車欲去復回首，那將暮境供浮名。
小憩卧龍山亭
作者：陸游
朝代：宋

山高風浩浩，堂豁海冥冥。
綠李分猿嗛，蒼苔墮鶴翎。
松寒詩思健，茶爽醉魂醒。
安得丹青手，傳摹入素屏。
小憩村舍
作者：陸游
朝代：宋

藤梢維艇子，烟際覓人家。
小婦篸新麥，群童摘晚茶。
溪雲易成雨，崖樹少開花。
聊寄平生快，青鞵到若耶。
小憩長生觀飯已遂行
作者：陸游
朝代：宋

清絕長生觀，再逰疑後身。
人間空石劫，物外自壺春。
道士青精飯，先生烏角巾。
回頭增悵望，倦馬撲征塵。
小昭慶院講僧舊在都下與之相從今沒已久見畫像扵院中作詩吊之
作者：陸游
朝代：宋

曩歲曾陪夜講燈，伏犀插腦齒如冰。
假令重見應難識，遺像癯然一老僧。
小樓
作者：陸游
朝代：宋

吾州近在西山麓，雪山萬仞臨冰谷。
小樓森森閲三伏，清簟疏簾對棋局。
肌膚凄凜起芒粟，肝肺崢嶸疊瓊玉。
香泉向夕初罷浴，桐竹生風吹細縠。
九衢憧憧車擊轂，黄塵赤日汗可掬。
還家欲休客陸續，借與此詩令一讀。
小橋
作者：陸游
朝代：宋

漠漠輕陰隱隱雷，石榴半落點莓苔。
小橋西北闌干角，獨岸綸巾待雨來。
小江
作者：陸游
朝代：宋

出郭四十里，孟冬天尚和。
風生帆力健，木落月明多。
小市人聲散，長橋炬火過。
吾生幾來往，撫枕獨悲歌。
小江
作者：陸游
朝代：宋

細靄斜陽一片秋，數家茅屋小江頭。
櫓聲遠入菰蘆夾，鳥陣斜飛蘭杜洲。
暫住便成閑嘯詠，欲歸更復小遲留。
老翁脚力猶能健，明日重來倚寺樓。
小池
作者：陸游
朝代：宋

荷鍤庭中破嫩苔，清溝一派引泉來。
剪刀草長浮萍合，無數遊魚去復回。
小疾三首·其一
作者：陸游
朝代：宋

小疾有根柢，忽之當日深。
養苗先去草，省事在清心。
蟻夢能看破，狐妖可坐擒。
一杯藜粥罷，聽雨擁秋衾。
小疾三首·其三
作者：陸游
朝代：宋

避人便小疾，省事喜閑身。
並海魚鹽聚，入秋風雨頻。
元知器苦窳，空有膽輪囷。
轑飯聊同飽，知君不笑貧。
小疾三首·其二
作者：陸游
朝代：宋

老不禁當病，經旬卧一床。
亦知非疥癬，幸未至膏肓。
水落灘初出，秋深草漸黄。
非關畏人事，晚歲合深藏。
小疾偶書
作者：陸游
朝代：宋

書生本願致時康，自怪秋來疾在床。
胸次豈無醫國策，囊中幸有活人方。
但知元氣爲根本，正使長生亦粃糠。
豎子何勞一除掃，區區猶欲恃膏肓。
小疾治藥偶書二首·其一
作者：陸游
朝代：宋

禦戎虛上策，治疾闕全功。
安得如神禹，常行無事中。
小疾治藥偶書二首·其二
作者：陸游
朝代：宋

揠苗農害稼，過劑藥傷人。
此理君能造，無爲萬物春。
小疾自警
作者：陸游
朝代：宋

老來土弗强，舉箸輒作病。
造物蓋警之，何啻三下令。
而我不自珍，若與疾豎競。
豈惟昧攝養，實亦闕忠敬。
顛踣乃自詒，何用死不瞑。
自今師古訓，念念貴清靜。
羔豚昔所美，放斥如遠佞。
淖糜煮石泉，香飯炊瓦甑。
采蔬擷藥苗，巾羃相照映。
膨脝亦宜戒，僅飽勿憚剩。
隱書有至理，要使氣常勝。
因之戒友朋，苦語君試聽。
小疾謝客
作者：陸游
朝代：宋

小疾深居不喚醫，消搖更覺勝平時。
癡人未害看周易，名士真須讀楚辭。
緑徑風斜花片片，畫廊人静雨絲絲。
晚來頓覺清羸甚，自置篝爐煮粟糜。
小病兩日而愈
作者：陸游
朝代：宋

病骨羸然山澤臞，故應行路笑形模。
記書身大似椰子，忍事癭生如瓠壺。
美酒得錢猶可致，高人折簡孰能呼。
不如凈掃茅齋地，卧看微香起瓦爐。
小立
作者：陸游
朝代：宋

曠懷塵事外，小立緑陰間。
舉世皆嫌拙，平生剩得閑。
江郊雲易暗，旱歲雨終慳。
欲醉尊無酒，悠然對暮山。
小立
作者：陸游
朝代：宋

紅樹園廬晚，碧花籬落秋。
荒陂船護鴨，斷岸笛呼牛。
酒賤村村醉，山寒寺寺幽。
聊須岸烏幘，小立埭西頭。
小筑
作者：陸游
朝代：宋

放翁小筑寄江郊，屋破隨時旋補茅。
暮看白烟橫水際，曉聽清露滴林梢。
生來不啜猩猩酒，老去那營燕燕巢。
目斷鹿門三太息，龐公千載可論交。
小筑
作者：陸游
朝代：宋

西郊小筑臨烟汀，南山秀色入窗欞。
朝鐘暮鼓在何許，乃是會稽山陰之蘭亭。
堂中老人白鬚鬢，手扶藤杖垂九齡。
客來不語坐至夕，往者絕物今忘形。
牆隅老雞新樹柵，長號催上東方星。
老人亦起穿兩屨，巖泉漱齒讀黄庭。
小筑二首·其一
作者：陸游
朝代：宋

小筑清溪尾，蕭森萬竹蟠。
庵廬雖偪仄，庭戶亦平寬。
摘果觀猿哺，開籠放鶴盤。
澹然還過日，無處著悲歡。
小筑二首·其二
作者：陸游
朝代：宋

小筑隨高下，園池皆自然。
鋤山得靈藥，斸坎遇寒泉。
幽檻花房斂，深林果蒂駢。
鄰翁亦好事，相伴送流年。
小築
作者：陸游
朝代：宋

小築並湖堤，茅茨不厭低。
引泉澆藥圃，砟竹樹雞棲。
夕靄山常淡，秋蕪路欲迷。
平生草玄手，老去學鉏犂。
小築
作者：陸游
朝代：宋

小築湖邊避俗囂，幾年于此寓簞瓢。
雖非隠士子午谷，寧愧詩人丁夘橋。
羅雀門庭無俗駕，緣雲磴路有歸樵。
詩情酒興常相屬，堪笑傍人說寂寥。
小築
作者：陸游
朝代：宋

小築茅茨鏡水濱，天敎靜處著閑身。
平原不復賦豪士，甫里但思歌散人。
翠壁微泉時的皪，衡門疉嶂曉嶙峋。
子虚誤辱諸公賞，萬里輕鷗豈易馴。
小舟
作者：陸游
朝代：宋

小舟無定處，隨意泊江村。
雲氣分山疊，沙汀蹙浪痕。
宦途危虎尾，閑味美熊蹯。
高詠淵明句，吾將起九原。
小舟晚歸二首·其一
作者：陸游
朝代：宋

扶病尋溪友，忘憂泛釣槎。
渚寒無宿鷺，月白有啼鴉。
敗壁青燈暗，幽窗稚子譁。
無生未暇說，且復議桑麻。
小舟晚歸二首·其二
作者：陸游
朝代：宋

秋晚吾廬好，柴門映斷山。
潮生魚箔短，木落雉媒閑。
繚堞蒼茫外，漁舟浩蕩間。
客來常謝病，老鈍耐嘲訕。
小舟湖中夜歸追和孟浩然夜歸鹿門歌
作者：陸游
朝代：宋

山光漸淡川氣昏，急雨亂打荷葉喧。
小舟橫掠湖邊村，人家收網半閉門。
吾廬未見見堤樹，舟人指點孤燈處。
蒲叢姑惡最可哀，衝雨飛鳴背人去。
小舟白竹篷蓋保長所乘也偶借至近村戲作二首·其一
作者：陸游
朝代：宋

茅簷細雨溼炊烟，江路清寒欲雪天。
不愛相公金絡馬，羨他亭長白篷船。
小舟白竹篷蓋保長所乘也偶借至近村戲作二首·其二
作者：陸游
朝代：宋

雪雲無際暗長空，小市孤村禹廟東。
一段荒寒端可畫，白篷籠底白頭翁。
小舟自紅橋之南過吉澤歸三山二首·其一
作者：陸游
朝代：宋

霏霏寒雨數家村，雞犬蕭然晝閉門。
它日路迷君勿恨，人間隨處有桃源。
小舟自紅橋之南過吉澤歸三山二首·其二
作者：陸游
朝代：宋

六月芙蕖正盛時，畫船長記醉題詩。
世間好景元無盡，霜落荷枯又一奇。
小舟航湖夜歸書觸目三首·其一
作者：陸游
朝代：宋

雲黑風號不見星，古丘樷木聚精靈。
舟人已過微相語，兩兩三三鬼火青。
小舟航湖夜歸書觸目三首·其三
作者：陸游
朝代：宋

遥望湖塘炬火迎，纔歸村舍雨如傾。
畏途回首知安在，催喚兒童暖酒鐺。
小舟航湖夜歸書觸目三首·其二
作者：陸游
朝代：宋

電掣半空雲黯黮，舩浮積水浪憑陵。
茫然不辯身何處，猶喜東南見塔燈。
小舟遊西涇度西岡而歸
作者：陸游
朝代：宋

小雨重三後，餘寒百五前。
聊乘瓜蔓水，閑泛木蘭船。
雪暗梨千樹，烟迷柳一川。
西岡夕陽路，不到又經年。
小舟遊近村捨舟步歸四首·其一
作者：陸游
朝代：宋

數家茅屋自成村，地碓聲中晝掩門。
寒日欲沉蒼霧合，人間隨處有桃源。
小舟遊近村捨舟步歸四首·其三
作者：陸游
朝代：宋

不識如何喚作愁，東阡南陌且閑遊。
兒童共道先生醉，折得黄花插滿頭。
小舟遊近村捨舟步歸四首·其二
作者：陸游
朝代：宋

借得漁船泝小谿，繫船浦口却扶藜。
莫言村落蕭條甚，也勝京塵沒馬蹄。
小舟遊近村捨舟步歸四首·其四
作者：陸游
朝代：宋

斜陽古柳趙家莊，負鼓盲翁正作場。
死後是非誰管得，滿村聽說蔡中郎。
小舟過吉澤效王右丞
作者：陸游
朝代：宋

澤園霜露晚，孤村烟火微。
本去官道遠，自然人迹稀。
木落山盡出，鐘鳴僧獨歸。
漁家閑似我，未夕閉柴扉。
小舟過御園二首·其一
作者：陸游
朝代：宋

聖主憂民罷露臺，春風别苑晝常開。
盡除曼衍魚龍戲，不禁芻蕘雉兔来。
水鳥避人横翠靄，宫花經雨委蒼苔。
殘年自喜身強健，又作清都夢一回。
小舟過御園二首·其二
作者：陸游
朝代：宋

水殿西頭起砌臺，緑楊閙處杏花開。
簫韶本與人同樂，羽衛纔聞歲一来。
鷁首波生涵藻荇，金鋪雨後上莓苔。
遠臣侍宴應無日，目斷堯雲到晚回。
小艇
作者：陸游
朝代：宋

放翁小艇輕如葉，只載蓑衣不載家。
清曉長歌何處去，武陵溪上看桃花。
小葺居舍
作者：陸游
朝代：宋

野水楓林下，殘年亦自存。
刈茅支漏屋，插棘補頹垣。
把釣襟靈爽，爭棋笑語喧。
晚窗幽興極，共酌黍醅渾。
小葺村居
作者：陸游
朝代：宋

昔我作屋時，趣欲庇風雨。
茆茨寒自刈，條枚細相拄。
庫濕生蚍𧉈，得暖森翅羽。
摧撓自棟梁，朽敗連柱礎。
鄰父爲我言，努力謀安處。
土堅瓦可陶，步近木易取。
豈知七十翁，沉痼久未愈。
身世如浮漚，家舍真逆旅。
一床居易足，十歲敢自許。
且當復其初，浩歌卧環堵。
小豎醉
作者：陸游
朝代：宋

漫道樽中酒不空，歌呼誰解和衰翁。
可憐小豎如猱玃，却有平陽吏舍風。
小軒
作者：陸游
朝代：宋

四面山如碧玉城，小軒聊得愜幽情。
乍飛乳燕低無力，自落來禽靜有聲。
麟筆殘功成水品，蛇圖餘思入棋枰。
閑中事業吾能了，未恨林廬送此生。
小軒
作者：陸游
朝代：宋

碪杵聲中去日遒，小軒風露一簾秋。
人間走遍心如石，分付寒螿替說愁。
小軒夏夜涼甚偶得長句呈杜叔高秀才
作者：陸游
朝代：宋

遥夜簾櫳已借秋，闌干星斗挂檐頭。
鵲翻清影移枝宿，螢弄孤光拂簟流。
榻上琴書紛枕籍，髮根風露冷颼飀。
故人莫笑幽居陋，此夕真從造物遊。
小酌
作者：陸游
朝代：宋

偶向東園把一杯，不辭團坐掃蒼苔。
野花經雨自開落，山鳥穿林時去來。
皂白正非天欲辨，青黄要與木爲災。
今年秋後猶能健，剩乞梅栽與李栽。
小酌
作者：陸游
朝代：宋

白髮蕭然海上村，猶能草草置清樽。
今年項里楊梅熟，綠李來禽不足言。
小酌
作者：陸游
朝代：宋

盤箸貧猶設，杯盂老更耽。
宗文樹雞柵，靈照挈蔬籃。
徑醉眼花亂，高眠鼻息酣。
覺來寒日晚，落葉擁茆庵。
小酌
作者：陸游
朝代：宋

簾外桐疏見露蟬，一壺聊醉嫩寒天。
團臍磊落吴江蟹，縮項輪囷漢水鯿。
投老宦遊真漫爾，平生懷抱固超然。
文書縛急何由耐，會向長安市上眠。
小閣納涼
作者：陸游
朝代：宋

侵床月白病全蘇，掠面風清酒欲無。
渺渺塘陰下鷗鷺，蕭蕭秋意滿菰蒲。
縱輸烟渡横孤艇，也勝京塵暗九衢。
莫遣良工更摹寫，此詩端是臥遊圖。
小院
作者：陸游
朝代：宋

小院回廊夕照明，放翁夜坐一笻横。
銅匜暖徹香初過，鐵杵聲清藥欲成。
世事熟看無一可，古人不作與誰評。
新涼社酒家家熟便，用陽狂了此生。
小隱
作者：陸游
朝代：宋

小隱在江干，茆廬亦易安。
庖厨供白小，籬落蔓黄團。
蹭蹬馮唐老，飄零范叔寒。
世情從迫隘，醉眼覺天寛。
小集
作者：陸游
朝代：宋

烏桕遮山路，紅蕖滿野塘。
病蘇身漸健，秋近夜微凉。
杯酌隨宜具，漁歌盡意長。
兒曹娛老子，團坐說豐穰。
小雨
作者：陸游
朝代：宋

小雨明復暗，餘寒去又來。
新苔緣砌上，殘杏過籬開。
垂老身餘幾，逢春心尚孩。
江天近寒食，林外過輕雷。
小雨
作者：陸游
朝代：宋

小雨暗林塘，寒聲遶畫廊。
事須求暫假，宜睡稱燒香。
小雨
作者：陸游
朝代：宋

川雲疊疊密如鱗，山雨霏霏細似塵。
未必便爲耕隴喜，天公分付與詩人。
小雨
作者：陸游
朝代：宋

百穀畏秋陽，常恐膏澤吝。
大哉天公仁，霡霂來有信。
蘋汀水未長，藥壟土先潤。
新涼生葛衣，老憊亦小振。
小雨
作者：陸游
朝代：宋

細細濕春光，霏霏破夕陽。
臥聞驚倦枕，起看入虚堂。
映葉鶯猶囀，爭泥燕正忙。
閑愁無遣處，誰與共飛觴。
小雨
作者：陸游
朝代：宋

赤日炎熇勢未回，川雲忽起亦佳哉。
鴨衝細雨橋陰出，蝶弄微風草際來。
櫸柳不禁朝暮久，芙蕖猶有二三開。
一年光景煩君看，何怪昆池有劫灰。
小雨二首·其一
作者：陸游
朝代：宋

小雨過巖扃，殘雲傍野亭。
花光相映發，鶯語苦叮嚀。
舉酒和神氣，彈琴悅性靈。
索居朋友絕，得句遣誰聽。
小雨二首·其二
作者：陸游
朝代：宋

急雨方侵幔，斜暉忽滿廊。
塵清添草色，衣潤省篝香。
婦織將收繭，農功已下秧。
諸孫入家塾，親爲授三蒼。
小雨偶出鄰里小兒競隨吾後不知其意何也
作者：陸游
朝代：宋

雲生海澨初飛雨，日漏山椒旋作晴。
箬笠芒鞋橋下路，兒童爭逐放翁行。
小雨出西門五里至東嶽廟
作者：陸游
朝代：宋

埋沒文書每自憐，偷閑出郭一欣然。
稻陂雨細豐年候，槐陌風清嫩暑天。
心似春鴻寧久住，身如秋扇合長捐。
平生士雅今亡恙，老病何由共著鞭。
小雨初霽
作者：陸游
朝代：宋

歸來偶似老淵明，消渴誰憐病長卿。
小雨染成芳草色，好風吹斷畫簷聲。
剪燈院落晨猶冷，賣酒樓臺晚旋晴。
莫道此翁遊興懶，蘭亭禹寺已關情。
小雨極凉舟中熟睡至夕
作者：陸游
朝代：宋

舟中一雨掃飛蠅，半脱綸巾卧翠藤。
清夢初回窗日晚，數聲柔櫓下巴陵。
小雨泛鏡湖
作者：陸游
朝代：宋

吾州清絕冠三吴，天寫雲山萬幅圖。
龍化廟梁飛白雨，鶴收仙箭下青蕪。
菱歌嫋嫋遥相答，烟樹昏昏淡欲無。
端辦一船多貯酒，敢辭送老向南湖。
小雨舟過梅市
作者：陸游
朝代：宋

故故催詩襯雨蓬，悠悠破夢隔雲鐘。
遥看漁火兩三點，已過暮山千萬峰。
老矣自應埋病骨，歸哉莫念抗塵容。
停橈小住青楓岸，吴市高人儻可逢。
小雨釣歸
作者：陸游
朝代：宋

雨點鳴叢葦，雲頭冒遠山。
兒曹出籬望，老子榜舟還。
潤入園畦裏，凉生窗戶間。
秋陽方可畏，徙倚一開顔。
小雨雲門溪上
作者：陸游
朝代：宋

好雨疏踈壓暮埃，斷雲漠漠带春雷。
離黄穿樹語斷續，翠碧衘魚飛去來。
生菜入盤隨冷餅，朱櫻上市伴青梅。
狂吟不是誇强健，老氣如山未許摧。
小雨頗寒
作者：陸游
朝代：宋

冬溫初喜一寒新，紙閣磚爐養病身。
殘雨已收猶點滴，斷雲欲散更輪囷。
衣裳可典寧留笥，口腹雖饞肯累人。
一事明朝差似樂，探梅閑岸接䍦巾。
小雪
作者：陸游
朝代：宋

夜卧風號野，晨興雪擁籬。
未言能壓瘴，要是欲催詩。
跨蹇雖堪喜，呼舟似更奇。
元知剡溪路，不減灞橋時。
小雪
作者：陸游
朝代：宋

簷飛數片雪，瓶插一枝梅。
童子敲清磬，先生入定回。
小霽乘竹輿至柳姑廟而歸
作者：陸游
朝代：宋

殘雲斷處漏斜陽，草滿平堤柳著行。
颭颭畫船來北港，翻翻青繖度南塘。
行人相賀新年健，逃戶雖窮舊業荒。
感物興懷空絕嘆，才衰無語付詩囊。
小飲
作者：陸游
朝代：宋

莫笑放翁顛，歌呼覆酒船。
雙螯初斫雪，珍鮝已披綿。
寒雨連旬日，新橙又一年。
更須重九到，作意菊花前。
小飲
作者：陸游
朝代：宋

門生嘲喜眠，官長罵耽酒。
人生自適爾，嘲罵亦何有。
蒸我乳下豚，翦我雨中韭。
杯盤雖不豐，吾兒起爲壽。
車馬滿長安，誰肯顧衰朽。
作詩付汝藏，千金珍弊帚。
小飲房園
作者：陸游
朝代：宋

宦逰到處即忘家，况得閑身管物華。
疏索故人緣病酒，折除厚禄爲看花。
泥新高棟初巢燕，萍匝荒池已集蛙。
斟酌人生要行樂，燈前起舞落烏紗。
小飲梅花下作
作者：陸游
朝代：宋

脫巾莫嘆髮成絲，六十年間萬首詩。
排日醉過梅落後，通宵吟到雪殘時。
偶容後死寧非幸，自乞歸耕已恨遲。
青史滿前閑即讀，幾人爲我作蓍龜。
小飲示座中
作者：陸游
朝代：宋

鏡裏蕭蕭兩鬢衰，閑人正與老相宜。
誰知翦燭焚香夜，恰是搓橙破橘時。
莫道閉門無逸氣，尚能爲客誦新詩。
君看江海寬多少，是處皆堪理釣絲。
小飲罷行至湖塘而歸
作者：陸游
朝代：宋

社酒真如粥面濃，朱顔頃刻換衰容。
霜輕已覺樹摇落，雲起始知山疊重。
梅市魚歸衝雨棹，寶林人定隔城鐘。
此翁大似遊僧樣，爐暖窗深又過冬。
小飲落梅下戲作送梅一首
作者：陸游
朝代：宋

零落梅花不自由，斷腸容易付東流。
與人又作經年别，問月應知此夜愁。
已是狂風卷平野，更禁横笛起危樓。
何時小雪山陰路，處處尋香繫釣舟。
小飲賞菊
作者：陸游
朝代：宋

菊得霜乃榮，性與凡草殊。
我病得霜健，每却稚子扶。
豈與菊同性，故能老不枯。
今朝喚父老，采菊陳酒壺。
舉袖舞翩僊，擊缶歌烏烏。
秋晚遇佳日，一醉詎可無。
小飲趙園
作者：陸游
朝代：宋

少年結騎厭追歡，漸老方知一笑難。
邂逅偶能成午醉，登臨末覺怕春寒。
高林横靄丹青幅，亂蝶争花錦繡團。
滿眼風光索彈壓，酒杯須似蜀江寛。
小齋壁間張王子喬梅子真李八百許旌陽及近時得道諸仙像每焚香對之因賦長句
作者：陸游
朝代：宋

山城作吏老堪羞，衫色塵昏鬢色秋。
斂版那供新貴使，閉門聊與數公遊。
至人不死閱千劫，大海無窮環九州。
安得相攜從此逝，醉騎丹鳳下玄洲。
少微山
作者：陸游
朝代：宋

平生一舴艋，幾到少微山。
傑觀掃無迹，高人呼不還。
崕崩危欲壓，磴斷滑難攀。
日暮增幽興，漁歌漭蒼間。
尤延之侍郎屢求作遂初堂詩詩未成延之去國因以奉送
作者：陸游
朝代：宋

印何纍纍綬若若，只堪人看公何樂。
忽然捩柂開布颿，慰滿平生一邱壑。
遂初築堂今幾時，年年說歸真得歸。
異書名刻堆滿屋，欠伸欲起遭書圍。
捨之出逰公豈誤，緑髮朱顔已非故。
請将勲業付諸郎，身踐當年遂初賦。
局中春興
作者：陸游
朝代：宋

天知病眼困風沙，借與蓬山閱物華。
微暖已迎新到燕，輕陰猶護欲殘花。
幽窗寂寂書圍座，倦枕時時夢過家。
立馬庭前還小駐，不妨閑試半甌茶。
居三山時方四十餘今三十六年久已謝事而連歲小稔喜甚有作
作者：陸游
朝代：宋

自問湖邊舍，衰殘俯仰中。
謀身悲日拙，造物假年豐。
稅足催科靜，禾登債負空。
社醅邀里巷，膰肉飫兒童。
衣及霜晨贖，爐先雪夜紅。
陂塘趨版筑，垣屋訖宮功。
盜息時雍象，人淳太古風。
退夫無一事，鼓缶伴鄰翁。
居室甚隘而藏書頗富率終日不出戶二首·其一
作者：陸游
朝代：宋

掩關小室動經旬，蠹簡如山伴此身。
百億須彌藏粒芥，大千經卷寓微塵。
危機已過猶驚顧，惡夢初回一欠伸。
此段神通君會否，聽風聽雪待新春。
居室甚隘而藏書頗富率終日不出戶二首·其二
作者：陸游
朝代：宋

椰子微軀有百窮，平生風際轉枯蓬。
豈知蟬腹龜腸後，更寄蜂房螘穴中。
學儉久判羹不糝，憚煩惟欲寐無聰。
積書充棟元無用，聊復吟哦答候蟲。
居家
作者：陸游
朝代：宋

爲吏心雖懶，居家力尚餘。
刈茅支屋漏，裁棘補籬疏。
就井磨樵斧，持錢鍛藥鉏。
毋勞嘆徒步，野鶴豈堪車。
居山
作者：陸游
朝代：宋

涉世緣雖薄，居山味自長。
穿雲雙履濕，洗藥一溪香。
有酒作臉纈，無愁供鬢霜。
遼天渺歸鶴，千載付茫茫。
屈平廟
作者：陸游
朝代：宋

委命仇讎事可知，章華荆棘國人悲。
恨公無壽如金石，不見秦嬰係頸時。
屏迹
作者：陸游
朝代：宋

昔者航濤江，雲山迎我東。
擊楫誓江神，永託冥冥鴻。
十年桑榆暖，萬事馬牛風。
邇來愈屏迹，庭戶深蒿蓬。
就甕挹新醅，傍畦擷晚菘。
鄰曲或念我，小鮮亦時供。
喟然撫几嘆，恨今已龍鍾。
向使早十年，何愧柴桑翁。
屏迹二首·其一
作者：陸游
朝代：宋

屏迹亂山中，觀身槁木同。
桑麻安舊業，薪水付村童。
不散嬰兒樸，常存太古風。
一錢無用處，那復計囊空。
屏迹二首·其二
作者：陸游
朝代：宋

飯熟起開鉢，困來徐倒床。
無狂安取聖，有短始知長。
養道褐懷玉，露才錐出囊。
聊須喚兒稚，細細話耕桑。
屠希筆
作者：陸游
朝代：宋

屠希一筆價必千，紹興初載海內傳。
高皇愛賞登玉几，求書蚤暮常差肩。
一朝希死子孫弱，歲久僅可售百錢。
宣城晉陵競聲價，外雖甚飾中枵然。
嗚呼世事每如此，使我太息中夕起。
屢雪二麥可望喜而作歌
作者：陸游
朝代：宋

苦寒勿怨天雨雪，雪来遺我明年麥。
三月翠浪舞東風，四月黄雲暗南陌。
坐看比屋騰歡聲，已覺有司寛吏責。
腰鎌丁壯傾閭里，拾穗兒童動千百。
玉塵出䃺飛屋梁，銀絲入釜須寛湯。
寒醅發劑炊餅裂，新麻壓油寒具香。
大婦下機廢晨織，小姑佐庖忘晚粧。
老翁飽食笑捫腹，林下擊壤歌時康。
屬疾
作者：陸游
朝代：宋

白頭屬疾卧丘園，藥物枝梧且僅存。
月黑淺山聞鵩嘯，窗明高樹送鴉翻。
讒欺薄命深消骨，憂集窮途黯斷魂。
回視少時真隔世，但餘一念在元元。
山中
作者：陸游
朝代：宋

草閣留雲宿，溪橋引鶴行。
身閑詩曠逸，心靜夢和平。
石乳無時滴，松肪徹夜明。
山中足幽趣，不是傲公卿。
山中作
作者：陸游
朝代：宋

朱墨紛紛訟滿庭，半年初得試山行。
燒香掃地病良已，飲水飯蔬身頓輕。
日落三通傳浴鼓，雨餘千耦看農耕。
故巢光景還如此，爲底淹留白髮生。
山中夜歸戲作短歌
作者：陸游
朝代：宋

駿馬不用換美妾，名酒不用博凉州。
霜天飲酒騎馬出，馳獵蹴蹋川原秋。
少年意薄萬户侯，白首乃作窮山囚。
箭鋒豈必盡狐兔，胸次聊欲平山丘。
夜歸湖上酒初醒，莊舍蕭條燈火冷。
解刀自笑太麤生，却染松煤飛兔頴。
山中小雨得宇文使君簡問嘗見張僊翁乎戲作一絕
作者：陸游
朝代：宋

張僊挾彈知何往，清嘯穿林但可聞。
拾得鐡丸無處用，爲君打散四山雲。
山中得長句戲呈周輔并簡朱縣丞山
作者：陸游
朝代：宋

鶴鳴山空無鶴來，青霞嶂深天壁開。
千巖角逐互吞吐，一峰拔起矜崔嵬。
日光微漏潭見底，水氣上薄雲成堆。
幽禽飛鳴報客至，奇樹璀璨知誰栽。
花藤怪蔓白晝暗，奔猿落狖無時哀。
路窮尚躡一千級，忽見密竹藏樓臺。
共言神僧昔住此，至今光景如天台。
搘笻負笠出復沒，喜動婦人驚提孩。
高人何至作狡獪，無乃翫世聊相詼。
不然學道窮實際，詎捨正大崇奇瓌。
儒林丈人學擅世，餘事尚壓蔡與崔。
名山未死可再到，此士一失難重陪。
贊府摘山事如織，擺撥領客何奇哉。
境幽神愴不可住，歸倩玉手傳金杯。
山中晚興
作者：陸游
朝代：宋

薄酒亦陶然，偃蹇澗石側。
巾墮拄杖横，意象頗自得。
青山受落日，忽作玻瓈色。
躊躇不忍去，下磴天已黑。
山中望籬東楓樹有懷成都
作者：陸游
朝代：宋

五門西角紅樓下，一樹丹楓馬上看。
回首舊遊如夢裏，西風吹泪倚闌干。
山中觀殘菊追懷眉山師伯渾
作者：陸游
朝代：宋

空山菊花瘦如棘，傾倒滿地枝三尺。
陰風冷雨不相貸，爛草蒼苔共狼藉。
人雖委棄渠自香，詎必泛酒登華堂。
君不見仁人志士窮死眉山陽，空使後世傳文章。
山中飲酒
作者：陸游
朝代：宋

百屋堆金錢，萬戶封公侯。
富貴人所羨，熟計終繆悠。
有酒君但飲，有山君但遊。
雖云亦夢事，要是勝一籌。
獨醉新豐市，遺魂招馬周。
清嘯蘇門山，曠度交公休。
爛爛目如電，凜凜氣愈遒。
騎鯨歸東海，已矣吾何求。
山亭
作者：陸游
朝代：宋

風惡闌回雨，天寒勒住花。
尋幽扶楖栗，息倦倚槎枒。
分韵僧吟苦，爭碁客笑譁。
相逢仍草草，歸路並山斜。
山亭觀梅
作者：陸游
朝代：宋

與梅歲歲有幽期，忘却如今兩鬢絲。
乘淡月時和雪看，斸蒼苔地带花移。
先春瘦損應多恨，靜夜香来更一奇。
醉倒欄邊君勿笑，明朝紅蕚綴空枝。
山南行
作者：陸游
朝代：宋

我行山南已三日，如繩大路東西出。
平川沃野望不盡，麥隴青青桑鬱鬱。
地近函秦氣俗豪，鞦韆蹴鞠分朋曹。
苜蓿連雲馬蹄健，楊柳夾道車聲高。
古來歴歴興亡處，舉目山川尚如故。
將軍壇上冷雲低，丞相祠前春日暮。
國家四紀失中原，師出江淮未易吞。
會看金鼓從天下，却用關中作本根。